Datuk auta dokumen ditahan SPRM
Oleh NOR IDAYU BOSRO

10 Mac 2021, 6:34 pm
PUTRAJAYA – Suruhanjaya Pencegahan Rasuah Malaysia (SPRM) menahan seorang pengurus syarikat bergelar Datuk kerana disyaki mengemukakan dokumen dengan butiran palsu bagi tujuan memperoleh projek bernilai kira-kira RM8.9 juta di sebuah kementerian.
Menurut sumber, projek tersebut ialah tender membekal makanan di institusi kerajaan bagi tempoh dua tahun bermula 2018.
Difahamkan, lelaki berusia 38 tahun itu ditahan di Pejabat SPRM Putrajaya kira-kira pukul 12 tengah hari tadi.
Bagaimanapun, suspek tersebut dilepaskan dengan jaminan SPRM setelah rakaman percakapan selesai dilakukan hari ini.
Sementara itu, Pengarah SPRM Putrajaya, Hasbilah Mohamad Salleh ketika dihubungi mengesahkan tangkapan tersebut.
Katanya, kes disiasat mengikut Seksyen 18 Akta SPRM 2009. K! ONLINE.


Kehidupan beruang kutub jadi bahan pameran hotel
Oleh KOSMO!

10 Mac 2021, 5:58 pm
BEIJING-Sebuah hotel yang menjadikan kehidupan beruang kutub sebagai pameran melalui dinding kaca akan memulakan operasinya minggu depan.
Hotel seumpama itu adalah yang pertama di dunia terletak di Harbin Polar Land, wilayah Heilongjiang, timur laut China.
Hotel bernilai £11 juta (RM62.9 juta) itu dikatakan bakal meyajikan satu pengalaman berbeza apabila pengunjungnya berpeluang tinggal ‘berjiran’ dengan beruang kutub sepanjang hari.
Beruang kutub yang dipamerkan boleh dilihat melalui mana-mana dinding kaca yang ada dalam bilik hotel.
Begitupun, Presiden Pertubuhan Hak Asasi Haiwan (PETA) Asia yang menentang idea itu menyeru orang ramai untuk tidak menginap di hotel berkenaan.
“PETA menyeru orang ramai untuk tidak sesekali menginap di hotel itu yang mengaut untung daripada kesengsaraan haiwan,” katanya seperti dilapor akhbar The Sun.

Tambah Baker, habitat beruang kutub ialah di kutub, bukan di zoo atau bilik gelas kaca, apatah lagi di dalam hotel.
“Industri akuarium yang rakus mengeksploitasi haiwan sosial serta menafikan keperluan semula jadi mereka yang lebih penting,” tambahnya. -AGENSI


1,448 pesakit baharu, 2,137 pesakit sembuh
Oleh SITI A'ISYAH SUKAIMI

10 Mac 2021, 6:17 pm
PUTRAJAYA – Sebanyak 1,448 kes baharu dilaporkan hari ini menjadikan jumlah kes Covid-19 di Malaysia kini mencecah 317,717 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 10 kes import mendapat jangkitan dari luar negara dan sebanyak 1,438 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 18,010 kes.
“Selain itu, terdapat 2,137 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 298,516 kes.
“Terdapat lima kes kematian baharu hari ini menjadikan sebanyak 1,191 kes kematian Covid-19 di Malaysia,” katanya pada Facebook beliau di sini hari ini.
Ujarnya, sebanyak 151 kes positif sedang dirawat di Unit Rawatan Rapi dengan 72 kes memerlukan bantuan pernafasan. -K! ONLINE


Buang kucing, lelaki Singapura didenda RM16,506
Oleh KOSMO!

10 Mac 2021, 7:02 pm
SINGAPURA – Seorang lelaki berusia 33 tahun  didenda S$4,000 (RM16,506) kerana menolong seorang wanita membuang 16 ekor kucing miliknya di sebuah blok perumahan awam, Punggol, lapor portal Today Online, hari ini.
Tertuduh, Muhammad Haidhar Zulkifli, turut dilarang daripada mempunyai haiwan peliharaan selama setahun.
Warga Singpura itu memberitahu mahkamah bahawa dia tidak mahu membayar denda itu sebaliknya akan menjalani hukuman penjara 10 hari sebagai ganti.
Rakan jenayahnya, Nur Hajjar Osman, 35, turut didenda S$4,000 (RM16,506) bulan lalu.
Haidhar mengaku bersalah atas dua pertuduhan membuang haiwan di bawah Akta Haiwan dan Burung serta tuduhan di bawah Akta Kastam kerana menjual rokok tanpa cukai awal tahun ini.
Dia dijatuhi hukuman penjara dua bulan dan satu minggu untuk kesalahan kedua.

Mahkamah sebelum itu diberitahu, orang awam menghubungi Penguasa Makanan Pertanian dan Ternakan pada 1 pada Mac 2019 memaklumkan penemuan kucing tersebut di No. 222A, Lorong Sumang.
Kes kemudiannya diambil alih Lembaga Taman Negara (Nparks)
Pada hari kejadian, tertuduh memandu lori yang dipinjam dan membawa lima sangkar berisi kucing tersebut untuk dibuang ke blok berkenaan.
Begitupun, kesemua kucing diselamatkan orang awam.
Pendakwa NParks, Packer Mohamed berkata, tiada alasan boleh diterima untuk seseorang membuang haiwan peliharaan mereka.
“Memelihara haiwan ialah komitmen seumur hidup,” katanya. – Agensi


KPDNHEP Perak sita 957 tong gas
Oleh ASLIZA MUSA

10 Mac 2021, 7:10 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) Cawangan Taiping menyita 957 tong gas petroleum cecair bernilai RM139,594.40 dalam serbuan di sebuah premis di Simpang, Taiping semalam.
Pengarah KPDNHEP Perak, Saifullizan Kamarul Zaman berkata, serbuan pada pukul 10 pagi itu dilakukan berdasarkan risikan dan pemantauan yang dilakukan selama tiga minggu.
Katanya, hasil pemeriksaan di lokasi itu mendapati terdapat sebuah treler membawa muatan silinder gas petroleum cecair diparkir di hadapan premis berkenaan.
“Pemeriksaan lanjut mendapati pemilik lori disyaki telah memindahkan tong gas petroleum cecair ke tempat yang tidak
dilesenkan.
“Nilai rampasan dianggarkan berjumlah RM139,594.40 membabitkan 957 tong gas yang mengandungi 12,576 kilogram gas petroleum cecair,” katanya di sini hari ini.
Menurut beliau, siasatan dijalankan mengikut Akta Kawalan Bekalan 1961 yang boleh dikenakan denda tidak melebihi RM1 juta atau penjara tidak lebih tiga tahun dan kesalahan yang berikutnya denda tidak melebihi RM3 juta atau penjara tidak melebihi lima tahun atau kedua-duanya. K! ONLINE.


Pemeriksaan SOP kesan 75 aktiviti pelacuran
Oleh ZULKIFLI MANZOR

10 Mac 2021, 6:52 pm
PETALING JAYA – Sebanyak 75 aktiviti pelacuran antara yang dikesan dalam pemeriksaan Pematuhan Prosedur Operasi Standard (SOP) Perintah Kawalan Pergerakan (PKP) semalam.
Menteri Kanan (Pertahanan), Datuk Seri Ismail Sabri Yaakob berkata, kesalahan lain dikesan rentas daerah atau negeri tanpa kebenaran (28), tidak memakai pelitup muka (49) serta premis beroperasi lebih masa atau tanpa kebenaran (9).
“Turut dikesan kesalahan gagal menyediakan peralatan merekod diri pelanggan (129), aktiviti pusat hiburan (82) dan tiada penjarakan fizikal (79).
“Seramai 451 individu ditahan atas kesalahan ingkar SOP dan daripada jumlah itu, 393 dikompaun manakala 58 direman,” katanya dalam satu kenyataan media hari ini.
Ismail Sabri berkata, semalam Task Force Operasi Pematuhan SOP PKP membuat 69,230 pemeriksaan termasuk ke atas 211 tempat ibadah.
Menurut beliau, turut diperiksa tempat riadah (17,012), restoran (6,318), pasar raya (4,617), bank (2,703) dan penjaja (4,133).

Tambah beliau, sebanyak 156 buah pasar awam dan tani, kilang (2,148), pejabat kerajaan (1,217), terminal pengangkutan darat (3,469), terminal pengangkutan air (1,772) dan terminal pengangkutan udara (1,885) turut diperiksa.
Sementara itu, katanya, seramai 5,036 warga asing menjalani ujian saringan Covid-19 semalam dan daripada jumlah itu seramai 88 daripada mereka didapati positif jangkitan wabak tersebut.
Beliau turut memaklumkan, Perintah Kawalan Pergerakan Diperketatkan (PKPD) di Flat Sibu Jaya Blok C, H, J, K, L, N dan R, Sibu, Sarawak ditamatkan bermula esok.
“Baki kes aktif di lokaliti ini menunjukkan trend penurunan, terkawal serta tiada lagi sampel saringan yang sedang menunggu keputusan,” katanya. – K! ONLINE


Wanita curi barang kemas ditahan
10 Mac 2021, 6:13 pm
PETALING JAYA – Seorang wanita warga tempatan yang disyaki mencuri barang kemas di tempat kerjanya sejak dua tahun untuk melangsaikan hutang pelaburan Forex berjaya diberkas pada 1 Mac lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, polis menerima laporan daripada pemilik kedai emas itu pada hari yang sama di mana dia mendakwa mengalami kerugian RM2 juta.
“Susulan daripada laporan itu, suspek di tahan di kediamannya di Sungai Way.
“Taktik wanita berusia 42 tahun itu mengikat seutas rantai  emas pada pehanya terbongkar dalam satu pemeriksaan yang dilakukan oleh pihak majikan,” katanya ketika sidang akhbar di Ibu Pejabat Polis Daerah Petaling Jaya di sini hari ini.
Jelasnya lagi, pihak polis turut menahan dua wanita dan satu lelaki berusia 27 hingga 36 tahun dalam serbuan di tiga kedai pajak di Sungai Way.
“Kita telah merampas pelbagai barang kemas yang dianggarkan berjumlah sekitar RM138,000, suspek utama juga telah dituduh di mahkamah, manakala tiga lagi yang ditahan menjadi saksi pendakwaan,” katanya.

Sementara itu, dalam kes berasingan, polis sedang memburu seorang lelaki yang dikenali sebagai Ruban Muniandi berusia 24 tahun kerana disyaki terlibat dalam kes pecah cermin kereta di sekitar Sungai Way di sini.
“Individu tersebut mempunyai 14 rekod jenayah lampau dan dikehendaki pihak berkuasa bagi membantu kes siasatan pecah dan mencuri komponen kereta.
“Orang ramai yang mempunyai sebarang maklumat boleh ke balai polis berdekatan bagi menyalurkan maklumat,” ujarnya.  – K! ONLINE


Perketat kawalan sempadan Indonesia-Malaysia, cegah penyeludupan
Oleh KOSMO!

10 Mac 2021, 5:11 pm
PUTUSSIBAU, Kalimantan Barat –  Indonesia memperkatkan kawalan laluan tikus di antara sempadan republik itu dan Malaysia di Daerah Kapuas Hulu, Kalimantan Barat untuk mencegah kegiatan penyeludupan haram seperti dadah, lapor agensi berita Antara, hari ini.
Komandan Satuan Tugas Pengamanan Perbatasan dari Yonif 407/Padmakusuma, Leftenan Kolonel (Infantri) Catur Irawan berkata, pihaknya melaksanakan rondaan dan serbuan di jalan-jalan tikus yang disyaki digunakan penjenayah.
“Pengawasan rutin dilakukan terutamanya di laluan yang terdedah dengan aktiviti penyeludupan.
“Rondaan di sempadan juga selalu kami lakukan dan diselaraskan dengan pihak berkuasa berkaitan lain yang turut bertugas di sempadan,” katanya.
Sementara itu, Ketua Imigresen Kelas III Putussibau, M. Ali Hanafiah berkata, pengawasan di laluan tikus tertakluk di bawah kuasa pihak tentera, namun koordinasi dan pengawasan gabungan selalu dilakukan di sepanjang laluan terlibat.
“Laluan tikus memang terdedah dengan kegiatan penyeludupan haram serta aktiviti kemasukan melintasi sempadan secara tidak sah.

“Justeru, operasi gabungan seperti penugasan kawalan dilakukan secara berkala kerana kami juga ada menerima laporan penyeludupan dadah di sempadan,” katanya. – Agensi


Polis lepas tembakan ketika dirempuh penjenayah
10 Mac 2021, 5:03 pm
SUNGAI BULOH – Tindakan pasangan suami isteri cuba merempuh beberapa anggota polis ketika mereka ditahan di Lorong Setia 4, Kuang, di sini, semalam telah memaksa polis melepaskan tembakan bagi mempertahankan diri.
Dalam kejadian kira-kira pukul 5 petang itu juga menyebabkan seorang anggota polis berpangkat Koperal mengalami kecederaan pada bahagian kaki dan tangan selepas dirempuh kenderaan yang dinaiki suspek.
Ketua Polis Daerah Sungai Buloh, Superintendan Shafa’ aton Abu Bakar berkata, polis terpaksa melepaskan dua das tembakan ke bahagian belakang tayar kereta yang dinaiki pasangan berusia 37 dan 26 tahun itu dalam usaha mempertahankan diri mereka.
“Kejadian berlaku ketika polis melancarkan operasi rentas khas terhadap saki baki anggota kumpulan Haslim yang terbabit dalam beberapa kejadian samun di daerah ini.
“Sebaik menerima maklumat, sepasukan anggota dari Bahagian Siasatan Jenayah Ibu Pejabat Polis Daerah (IPD) Sungai Buloh telah pergi ke tempat letak kereta di Tasik Biru Kuang dan menemui kereta dinaiki pasangan berkenaan,” ujarnya ketika sidang akhbar di IPD Sungai Buloh di sini hari ini.
Jelasnya, polis segera menghampiri kenderaan suspek termasuk memperkenalkan diri namun suspek bertindak memandu dalam keadaan berbahaya dan cuba merempuh pasukan polis berkenaan.

“Dalam keadaan kelam kabut itu, anggota polis terpaksa membaling topi keledar ke bahagian cermin kereta bagaimanapun suspek berkeras melarikan diri.
“Ketika aksi kejar mengejar berlaku, polis mengarahkan mereka berhenti namun suspek enggan menuruti arahan itu sebaliknya, bertindak memandu melawan arus di simpang tiga lampu isyarat Tasik Biru,” ujarnya. -K! ONLINE


Kebenaran Gelembung Pelancongan Bersasar bantu pemulihan ekonomi
Oleh NUR SHARIEZA ISMAIL

10 Mac 2021, 5:41 pm
PUTRAJAYA – Kebenaran Gelembung Pelancongan Bersasar oleh kerajaan yang membolehkan pelancong dari kawasan Perintah Kawalan Pergerakan Pemulihan (PKPP) bergerak merentas ke negeri di bawah PKPP lain mulai hari ini memberi nafas lega kepada penggiat industri pelancongan, seni dan budaya tempatan.
Menteri Pelancongan, Seni dan Budaya Malaysia, Datuk Seri Nancy Shukri berkata, kebenaran itu juga secara tidak langsung membuka ruang dan peluang untuk orang ramai kembali melancong, manakala perniagaan sektor pelancongan boleh mula beroperasi sepenuhnya.
“Sudah pasti, ini boleh menjadi permulaan lembaran baru sebagai pemangkin untuk industri ini bangkit semula, seterusnya membantu kelangsungan hidup para pekerja yang terlibat dalam rantaian sektor pelancongan,” katanya menerusi kenyataan akhbar di sini hari ini.
Sementara itu, Nancy menyeru syarikat pelancongan tempatan untuk mengambil peluang mempamerkan perkhidmatan yang telah mempesona dan memuaskan hati ramai pelancong domestik dan asing yang telah berkunjung ke destinasi di negara ini sebelum ini.
“Tawaran harga menarik dan berpatutan, penambahan pengalaman melancong melalui penceritaan pemandu pelancong serta kemudahan perkhidmatan pemandu dan pengangkutan pastinya boleh menarik minat untuk rakyat Malaysia kembali untuk menggunakan perkhidmatan anda di masa hadapan.
“Saya percaya banyak lagi destinasi menarik yang ada di negara ini yang belum kita terokai sepenuhnya,” katanya.

Sehubungan itu, Nancy berharap rakyat Malaysia akan dapat menjadi pelancong bertanggungjawab dan menikmati pengalaman persembahan kebudayaan tanpa alpa dan leka untuk mematuhi SOP yang ditetapkan.
“Sama-samalah kita bekerjasama dan terus berdoa agar industri pelancongan dan kebudayaan tempatan tidak perlu lagi melalui saat sukar kerana impak negatifnya terhadap rantaian ekonomi sangat mendalam,” katanya. – K! ONLINE.


Pekerja maut, majikan didenda RM40,000
Oleh MASTURAH SURADI

10 Mac 2021, 4:51 pm
KOTA TINGGI – Sebuah syarikat dijatuhkan hukuman denda RM40,000 oleh Mahkamah Sesyen di sini semalam selepas mengaku bersalah kerana gagal memastikan setakat yang praktik, keselamatan, kesihatan dan kebajikan semasa bekerja kepada semua pekerjanya, dua tahun lalu.
Jabatan Keselamatan dan Kesihatan Pekerjaan (JKKP) Johor dalam kenyataan berkata, Hakim Zahilah Mohammad Yusoff menjatuhi hukuman itu selepas Syarikat TECNIMONTHQC Sdn. Bhd. sebagai majikan mengaku bersalah selepas pertuduhan dibaca jurubahasa mahkamah.
Mengikut kertas pertuduhan, syarikat itu gagal memastikan kerja-kerja rentangan dan kemasan kabel gentian optic di panel SB-321-C-02-SP-02 di dalam bilik Sub-Station 321 dikawal selia oleh orang yang kompeten iaitu penjaga jentera yang bertauliah.
Ekoran kegagalan itu menyebabkan berlaku kemalangan maut ke atas seorang pekerja sub-kontraktor pada 20 September 2019 akibat renjatan elektrik.
Kesalahan itu dilakukan dibawah Seksyen 15 (1) Akta Keselamatan dan Kesihatan Pekerjaan 1994.
Sabit kesalahan, syarikat atau wakilnya boleh dihukum denda sehingga RM10,000 atau penjara maksimum setahun atau kedua-duanya.

Pendakwaan telah dikendalikan oleh Pegawai Pendakwa JKKP Johor, Wan Siti Norfatin Wan Mohd. Ghazali dan Mohd. Izharkahiri Mohd. Yusuf.-K! ONLINE


Harga RON95, diesel kekal
Oleh KOSMO!

10 Mac 2021, 4:57 pm
PUTRAJAYA – Harga runcit petrol RON95 kekal pada paras RM2.05 seliter manakala harga diesel juga kekal pada paras RM2.15 seliter bagi tempoh bermula 11 hingga 17 Mac depan.
Kementerian Kewangan berkata, harga RON97 pula naik sebanyak lima sen daripada RM2.35 kepada RM2.40 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


186 pengamal perubatan swasta bantu kekang Covid-19
Oleh KOSMO!

10 Mac 2021, 4:54 pm
Oleh PETAH WAZZAN ISKANDAR
PUTRAJAYA – Seramai 186 pengamal perubatan swasta diberi kuasa untuk membantu usaha menangani penularan wabak Covid-19 bermula esok.
Menteri Kesihatan, Datuk Seri Dr. Adham Baba berkata, ia berdasarkan Ordinan Darurat, Seksyen 10 (2) Akta 342 yang memberi kuasa kepada pihak pengamal perubatan swasta mengendalikan kes positif di tempat masing-masing sama ada di klinik atau hospital swasta.
Beliau berkata, pengamal perubatan swasta itu boleh mengesan, mengasing, memakaikan gelang dan memberi rawatan serta mengeluarkan arahan kuarantin di rumah atau Pusat Kuarantin dan Rawatan Covid-19 (PKRC).
Menurutnya, semua pengamal perubatan swasta itu akan diberi garis panduan oleh Pejabat Kesihatan Daerah (PKD) kawasan masing-masing.
“Mereka akan melaksanakan tugas dengan mengikut garis panduan yang diberikan bagi memastikan usaha mengekang penularan Covid-19 dapat dilaksanakan dengan lebih berkesan dan pantas,” katanya dalam sidang akhbar sempena majlis pelancaran buku ‘The Covid-19 Chronicles Of Malaysia | Navigating The Storm’ di pejabatnya di Kementerian Kesihatan (KKM) di sini hari ini.

Adham berkata, kesemua 186 petugas itu membabitkan negeri Selangor (66), Kuala Lumpur (43), Johor (26), Pulau Pinang (16), Negeri Sembilan (13), Perlis (4), Melaka (4), Perak (3), Terengganu (3), masing-masing dua di Pahang, Kelantan dan Sabah serta satu di Kedah dan Putrajaya.
Pada masa sama, beliau turut menyeru kepada mana-mana pengamal perubatan swasta yang berminat untuk membantu kerajaan bolehlah mendaftar dengan KKM.
“Pembabitan lebih ramai pengamal perubatan swasta sudah pasti mampu mengawal penularan Covid-19 sekali gus memutuskan rantaian dan membebaskan negara ini dari wabak itu,” katanya.
Dalam perkembangan berkaitan, beliau berkata, pihaknya berkeyakinan sebanyak 60 peratus daripada 500,000 barisan hadapan akan berjaya divaksin, hujung minggu ini.
“Buat masa ini, sebanyak 195, 923 individu sudah divaksin. Malah sehingga pukul 8 pagi tadi, seramai 4,680,531 orang sudah mendaftar untuk disenaraikan sebagai penerima vaksin,” katanya. – K! ONLINE


10 individu ditahan terlibat aktiviti pengedaran dadah
10 Mac 2021, 5:23 pm
PETALING JAYA – Polis menahan 10 individu disyaki terlibat dalam aktiviti pengedaran dadah dalam tiga serbuan berbeza di sekitar Jalan Kenanga, Kampung Sungai Kayu Ara dan Bandar Utama.
Serbuan telah telah dilakukan oleh sepasukan polis dari Bahagian Siasatan Jenayah Narkotik, Ibu Pejabat Polis Daerah (IPD) Petaling Jaya dan Ibu Pejabat Polis Kontinjen (IPK) Kuala Lumpur  pada 8 Mac lalu.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, serbuan pertama dilakukan pada pukul 9 malam dan berjaya menangkap seorang suspek berusia 25 tahun di sebuah kedai runcit.
“Hasil pemeriksaan di dalam kedai tersebut menemui sebuah beg plastik berwarna oren berisi satu peket plastik lutsinar mengandungi dua ketulan mampat daun kering disyaki dadah jenis ganja seberat 505 gram yang diletakkan dalam peti ais.
“Polis turut membuat satu lagi serbuan di kawasan yang sama dan berjaya menemui 12 peket plastik lutsinar berisi ketulan mampat daun kering disyaki dadah jenis ganja seberat 80 gram. Keseluruhan rampasan bernilai RM5,500,” katanya ketika sidang akhbar di IPD Petaling Jaya di sini hari ini.
Mengulas lanjut, polis turut berjaya menangkap tujuh orang lelaki warga tempatan berusia di antara 19 hingga 25 tahun  disyaki terlibat dalam aktiviti pengedaran dadah dalam satu lagi serbuan di sebuah rumah di kawasan yang sama.

“Polis menemui satu peti plastik berpenutup berwarna oren yang mengandungi beg galas berwarna hitam.
“Di dalam beg galas tersebut terdapat tiga ketulan mampat daun-daun kering disyaki dadah jenis ganja seberat 530 gram, 35 paket plastik lutsinar berisi ganja seberat 325 gram dan satu ketulan mampat ganja seberat 1020 gram,” jelasnya.
Jelasnya polis turut merampas wang tunai bernilai RM5,360 dengan jumlah keseluruhan nilai rampasan sebanyak RM9,500.
“Kesemua suspek sudah ditahan reman selama tujuh hari sehingga 15 Mac depan dan kes disiasat di bawah Seksyen 39B Akta Dadah Berbahaya 1952,”ujarnya.
Dalam pada itu, katanya sepasukan polis dari IPK Kuala Lumpur menahan dua lelaki berusia 29 dan 30 tahun di sebuah rumah di Bandar Utama yang disyaki ada kaitan dengan tangkapan awal di Kampung Sungai Kayu Ara.
“Kedua-dua suspek terbabit direman tujuh hari bagi membantu siasatan dan hasil ujian air kencing mendapati mereka positif dadah. – K! ONLINE


Bakal jemaah haji divaksin bermula pertengahan Mei ini
Oleh KOSMO!

10 Mac 2021, 4:23 pm
PUTRAJAYA – Bakal jemaah Haji 2021 akan mula diberi suntikan vaksin Covid-19 pertengahan bulan Mei ini.
Menteri Kesihatan, Datuk Seri Dr. Adham Baba berkata, perkara terbabit sudah dibincangkan dalam kabinet dan kemungkinan besar, jemaah boleh menunaikan haji tahun ini.
“Saya difahamkan kuota tahun ini lebih daripada biasa di mana selalunya 30,000 jemaah maka kita mohon lebih sehingga 50,000 jemaah kerana tertangguhnya haji tahun lalu.
“Setiap mereka yang divaksin memerlukan 21 hari untuk dilindungi sepenuhnya selepas dos kedua maka melihat tarikh haji, jemaah perlu divaksinkan pertengahan bulan Mei,” katanya dalam sidang akhbar sempena majlis pelancaran buku ‘The Covid-19 Chronicles Of Malaysia | Navigating The Storm’ di pejabatnya, di sini hari ini.
Adham berkata, Arab Saudi meletakkan syarat bahawa jemaah haji dan umrah perlu mendapatkan vaksin Covid-19.
“Melihat syarat yang ditetapkan Arab Saudi, jemaah haji yang tersenarai tahun ini akan diberi vaksin. Kita akan bantu mana-mana rakyat Malaysia yang terpilih untuk menunaikan haji tahun ini,” katanya.

Dalam perkembangan berbeza, Adham berkata, kerajaan akan memutuskan pelaksanaan skim darurat, Tabung Mudarat Vaksinasi Kebangsaan bagi pembayaran pampasan kepada individu yang menghadapi kesan sampingan selepas suntikan vaksin Covid-19 pada Jumaat ini.
Beliau berkata, skim terbabit akan dibentangkan kepada Kabinet bagi membincangkan pelbagai aspek sebelum dipersetujui pelaksanaannya. -K! ONLINE


Empat ahli Geng Farid Kancil Silver dicekup
Oleh NORLIA RAMLI

10 Mac 2021, 5:31 pm
BALING – Polis menahan empat lelaki tempatan dipercayai ahli Geng Farid Kancil Silver yang disyaki terlibat dalam kes samun dan ragut selepas menyerbu sebuah rumah di Kampung Danglau, Mukim Sok di Sik dekat sini, kelmarin.
Kesemua suspek berusia antara 21 hingga 35 tahun itu ditahan dalam serbuan kira-kira pukul 11.30 pagi.
Ketua Polis Daerah Baling, Superintendan Shamsudin Mamat berkata, hasil maklumat dan soal siasat ke atas empat suspek itu, polis menahan seorang lagi lelaki tempatan kira-kira pukul 5.35 petang, hari sama.
“Hasil soal siasat ke atas suspek, polis pergi ke sebuah ladang kelapa sawit di Felda Lubuk Merbau, Kuala Nerang dekat sini pada keesokan harinya dan merampas sebuah kereta Perodua Kancil yang dilaporkan hilang di Alor Setar.
“Kita juga merampas sebuah kereta jenis Hyundai yang dilaporkan hilang di Sungai Petani tetapi ditinggalkan di Sik kerana terlibat dalam kemalangan,” katanya ketika sidang akhbar di Ibu Pejabat Polis Daerah Baling di sini hari ini.
Kata beliau, polis turut merampas sebuah motosikal jenis Honda Wave, pisau, pelbagai jenis telefon bimbit, topi keledar, jaket, kad pengenalan dan kad bank mangsa samun serta dadah heroin seberat 44.22 gram dan syabu 10.40 gram.

Shamsudin berkata, empat daripada lima suspek mengaku terlibat dalam kejadian ragut dan samun berkumpulan, manakala seorang lagi suspek berusia 35 tahun tidak mengaku terlibat tetapi rumahnya dijadikan tempat menghisap dadah empat suspek tersebut.
“Kita percaya dapat menyelesaikan 10 kes samun dan curi kenderaan serta dadah di daerah Baling, Kuala Muda, Kota Setar, Padang Terap dan Sik yang dilakukan oleh suspek terlibat sejak setahun lalu,” katanya. – K! ONLINE


Hannah Delisha didakwa sudah nikah setahun lalu
10 Mac 2021, 5:10 pm
PETALING JAYA – Belum tamat kontroversi kisah perkahwinan pelakon Hannah Delisha yang didakwa tidak mendapat restu ibu kandungnya, timbul pula cerita baharu apabila dia dikatakan sudah pun bernikah setahun lalu.
Semuanya gara-gara perkongsian pengacara Eleena Sui dalam Instagramnya yang duduk bergambar seorang diri di atas sebuah pelamin berwarna putih dihiasi bunga berwarna merah dan putih.
Dalam gambar bertarikh 19 Februari 2020 berkenaan, Eleena memakai baju berwarna biru.
Selepas diselidik, gambar berkenaan sangat mirip dengan sekeping gambar yang dimuat naik ibu mentua Hannah iaitu Mariana Yati dalam Instagramnya semalam.
Dalam gambar tersebut, Eleena yang juga memakai baju biru bergambar bersama Hannah dan Imam dalam persalinan pengantin putih di atas pelamin yang sama dengan gambarnya tahun lalu.
Selepas menyedari persamaan tersebut, ramai pengguna Instagram menyerbu perkongsian gambar Eleena tahun lalu dengan mengaju pelbagai soalan untuk mendapatkan kepastian.

Rata-ratanya mahu mengetahui jawapan sebenar apakah Hannah dan Imam sebenarnya sudah pun bergelar suami isteri sejak tahun lalu berdasarkan bukti gambar Eleena.
Sejak kelmarin, nama Hannah hangat menjadi bualan selepas ibu kandungnya, Noor Ashikin Ahmad seakan memberi bayangan seolah-oleh tidak merestui perkahwinan anak perempuannya itu.
Menerusi Instagramnya @kakcikwujudku, Noor Ashikin memuat naik bait-bait puisi dalam satu Hikayat Antah Berantah yang disertakan dengan tanda pagar #ibutidakrestu. – K!ONLINE


Bazar Ramadan, Aidilfitri mungkin dibenarkan di KL
Oleh NOR IDAYU BOSRO

10 Mac 2021, 3:51 pm
PUTRAJAYA – Selepas setahun ‘menyepi’, penganjuran bazar Ramadan dan Aidilfitri dijangka mungkin dibenarkan beroperasi di Kuala Lumpur pada pertengahan April depan mengikut prosedur operasi standard (SOP) yang ditetapkan kerajaan.
Menteri Wilayah Persekutuan, Tan Sri Annuar Musa berkata, perkara itu sedang dibincangkan di peringkat pihak berkuasa tempatan (PBT) termasuk cadangan SOP kepada Jawatankuasa Kerja Keselamatan Wilayah Persekutuan untuk dibentangkan dan dimuktamadkan Majlis Keselamatan Negara (MKN).
Beliau berkata, pihak Dewan Bandaraya Kuala Lumpur (DBKL) sedang membuat persiapan ke arah itu seperti menentukan lokasi dan mengenal pasti peniaga yang terlibat termasuk melakukan pengubahsuaian gerai bagi memastikan ada penjarakan antara gerai.
“Secara umumnya MKN sudah mula beri kebenaran dan melonggarkan sektor tertentu bagi membolehkan aktiviti ekonomi berjalan.
“Secara prinsipnya kita sedang membuat persiapan untuk membenarkan bazar Ramadan dan Bazaria Aidlfitri, cuma tunggu kelulusan muktamad daripada MKN terutama SOP yang dilakukan,” katanya dalam sidang akhbar selepas majlis perhimpunan bulanan Kementerian Wilayah Persekutuan dan agensi di bawahnya di sini hari ini.
Annuar berkata, pihak DBKL juga sedang menilai lokasi sama ada mengekalkan tapak asal di Jalan Tuanku Abdul Rahman atau mencari lokasi bersesuaian.

Beliau bagaimanapun berkata, pihaknya akan memastikan ruang niaga lebih baik untuk membantu para peniaga menjana pendapatan masing-masing.
“Kita tengok satu atau dua hari lagi ada dua pandangan tentang tapak lama di Jalan Tuanku Abdul Rahman tetapi tempat itu telah dinaik taraf dengan adanya penanaman pokok. Jadi kalau pindah situ takut rosak. Kita sedang kaji perkara ini.
“Bagaimanapun kita mahu supaya peniaga dapat menjana pendapatan lebih baik. Kadang-kadang tempat elok belum tentu maju berniaga,” katanya. -K! ONLINE


Semoga mahligai yang dibina sampai ke syurga – Mertua Hannah Delisha
Oleh MOHAMMAD SHAHEMY AZMI

10 Mac 2021, 4:10 pm
PETALING JAYA – “Syurgamu merestuimu anakku.”
Itu respons ibu mertua Hannah Delisha, Mariana Yati berikutan tularnya kisah perkahwinan aktres Langsuir itu dengan anak lelakinya Imam Shah yang didakwa tidak nendapat restu ibu kandung Hannah, Noor Ashikin Ahmad.
Menerusi Instagramnya, Mariana dilihat turut memuat naik sekeping foto ketika sama-sama meraikan perkahwinan anak dan menantunya itu.
Dalam hantaran berbeza, Mariana yang juga merupakan seorang pelakon veteran Singapura itu turut memuat naik status berupa doa memohon keberkatan perkahwinan anaknya bersama Hannah atau nama sebenarnya Hannah Adlina Blackburne Birch, 25.
“Subhanallah. Allah SWT segala-Nya. Semoga mahligai yang dibina sampai ke syurga. Doaku tidak akan putus menjadi penghalang segala musibah.
“Allah SWT itu Al-Alim. Ingat itu Imam dan Hannah, teruskan bersabar. Mummy sayang kamu berdua. Semoga Allah melindungimu anak-anakku,” tulis Mariana.

Sejak semalam, heboh apabila tercetusnya spekulasi selepas ibu kepada Hannah memuat naik bait-bait puisi berjudul Hikayat Antah Berantah yang memberi bayangan seolah-olah tidak merestui perkahwinan anak perempuannya.
Malah, dalam setiap hantaran yang dikongsikan sejak 23 Februari lalu itu turut disertakan dengan tanda pagar #ibutidakrestu.
Sehingga hari ini, Baik Hannah atau Imam, kedua-duanya masih tidak mengeluarkan kenyataan bagi menjawab teka-teki kepada persoalan yang ditimbulkan Noor Ashikin.
Pada 18 Februari lalu, Hannah mengejutkan ramai apabila membuat pengumuman perkahwinannya dengan Imam di Singapura. Majlis yang diadakan secara tertutup tersebut dikatakan hanya dihadiri keluarga terdekat kedua-dua belah pihak. – K! ONLINE


Polis trafik dukung anak kawal lalu lintas
Oleh KOSMO!

10 Mac 2021, 4:04 pm
CHANDIGARH, Punjab – Seorang polis trafik wanita di India menjadi tular apabila rakaman video memaparkan dia membawa anak lelakinya yang berusia lima bulan ketika bertugas dimuat naik di Twitter, lapor akhbar The Indian Express, baru-baru ini.
Konstabel polis bernama Priyanka itu mendedahkan, pada pagi kejadian, dia terlewat datang bertugas untuk mengawal aliran trafik yang sepatutnya bermula pada pukul 8 pagi.
Menurut Priyanka, dia terpaksa membawa anaknya bersama kerana tiada orang yang boleh menjaga bayi itu memandangkan suami dan keluarga mentuanya berada di Mahendragarh.
“Selalunya saya mendapat tugasan di kawasan berhampiran rumah tetapi pada pagi itu, ketua memberikan arahan untuk mengawal trafik di persimpangan yang agak jauh.
“Saya tidak boleh meninggalkan anak tapi dalam masa sama, kerjaya saya juga penting. Jadi, saya mengambil keputusan untuk membawanya bersama,” ujarnya.
Priyanka terpaksa membawa anak berusia lima bulan ketika bertugas kerana tiada orang boleh menjaga bayinya. – Twitter
Rakaman video Priyanka mendukung anak sambil mengawal lalu lintas menimbulkan kemarahan orang ramai yang menuntut sebuah pusat jagaan kanak-kanak dibuka secara percuma buat polis wanita.

Susulan kejadian itu, Ketua Pengarah Polis Chandigarh, Sanjay Baniwal memuat naik kenyataan di Twitter memberitahu bahawa anggota polis itu baru sahaja kembali bekerja selepas cuti bersalin selama enam bulan.
“Pihak kami akan membuat pertimbangan menukar jabatan anggota tersebut jika dia membuat permohonan secara rasmi,” jelasnya. – Agensi


Batal majlis pertunangan selepas dicekup polis
Oleh DIYANATUL ATIQAH ZAKARYA

10 Mac 2021, 3:44 pm
MELAKA – Seorang lelaki terpaksa membatalkan majlis pertunangannya yang sepatutnya berlangsung pada Sabtu ini selepas diberkas polis dalam serbuan di Alai, Telok Mas, di sini malam tadi.
Lelaki berusia 26 tahun itu ditahan kira-kira pukul 12.10 tengah malam selepas dipercayai terlibat dalam kegiatan mengedar dadah bersama sepupunya.
Ketua Jabatan Siasatan Jenayah Narkotik (JSJN) negeri, Superintenden Zulkiflee Rashid berkata, serbuan itu dilakukan sepasukan pegawai dan anggota dari JSJN Ibu Pejabat Polis Kontinjen (IPK) Melaka.
Katanya, penahanan lelaki itu yang bekerja di sebuah syarikat kurier merupakan susulan tangkapan suspek pertama di sebuah kondominium di Ujong Pasir, kira-kira pukul 11 malam.
“Kita telah menahan suspek pertama yang juga merupakan sepupunya berusia 24 tahun selepas menjumpai enam paket plastik kecil berisi daun kering disyaki ganja seberat 58 gram di lokasi.
“Susulan tangkapan itu, kita membuat serbuan kedua dan menahan suspek selepas menjumpai sebanyak 40 paket plastik lutsinar berisi ketulan mampat disyaki ganja dengan berat keseluruhan 284 gram,” katanya ketika dihubungi di sini hari ini.

Tambahnya, kesemua dadah milik suspek kedua ditemukan di dalam stor rumah berkenaan dengan anggaran nilai pasaran RM800.
“Kedua-dua suspek dipercayai aktif mengedar dadah dalam kawasan Alai dan Ujong Pasir. Hasil saringan ujian air kencing terhadap mereka bagaimanapun didapati negatif dadah.
“Kita turut menyita dua buah motosikal digunakan kedua-dua suspek bagi membantu siasatan,” katanya.
Mengulas lanjut, beliau memberitahu, hasil soal siasat, suspek berusia 26 tahun itu memberitahu dia terpaksa membatalkan majlis pertunangannya pada Sabtu ini selepas dikenakan perintah reman selama tujuh hari sehingga 16 Mac depan.
Katanya, kedua-dua suspek disiasat mengikut mengikut Seksyen 39B Akta Dadah Berbahaya 1952 kerana mengedar dadah dan Seksyen 39A (2) akta sama kerana memiliki ganja. – K! ONLINE


Warga emas hilang ditemui mati tersangkut
10 Mac 2021, 3:56 pm
PETALING JAYA – Seorang warga emas berketurunan Orang Asli yang hilang ketika menerima rawatan di Hospital Selayang sejak 1 Mac lalu ditemui mati tersangkut pada paip di tingkat enam, hospital berkenaan semalam.
Terdahulu, mangsa yang berusia 79 tahun itu dilaporkan hilang pada 1 Mac lalu dan satu laporan polis telah dibuat pihak hospital pada 3 Mac.
Ketua Polis Daerah Gombak, Asisten Komisioner Arifai Tarawe berkata, mayat mangsa telah ditemui seorang juruteknik yang bertugas di hospital itu sekitar pukul 6.20 petang.
“Sebelum itu dia menerima aduan daripada kakitangan hospital yang memaklumkan terhidu bau busuk di bilik riser paip.
“Ekoran itu, juruteknik terbabit segera memeriksa di bilik riser paip tersebut dan menjumpai tangan milik seseorang dalam keadaan terkulai,” ujarnya kepada Kosmo! hari ini.
Jelasnya, khuatir dengan penemuan itu, dia kemudiannya naik ke tingkat enam dan terkejut selepas ternampak seorang lelaki berada di deretan paip berkenaan.

“Dia segera memaklumkan penemuan itu kepada Unit Keselamatan Hospital dan seterusnya membuat laporan polis di Pondok Polis Hospital Selayang.
“Polis yang tiba di lokasi kejadian mendapati mayat tersebut merupakan seorang pesakit lelaki yang ditahan di sebuah wad pada 1 Mac lalu dan dia pernah dilaporkan hilang kepada pihak polis dua hari kemudiannya,” ujarnya.
Menurutnya, mayat mangsa telah dihantar ke Jabatan Forensik Selayang bagi tujuan bedah siasat dan kes diklasifikasikan sebagai Kes Mati Mengejut (SDR). – K! ONLINE


Wan Sharmila beri amaran akaun IG palsu
10 Mac 2021, 4:16 pm
PETALING JAYA – Pelakon Wan Sharmila memohon pengikut Instagramnya supaya tidak tertipu dengan kewujudan sebuah akaun palsu yang menggunakan nama dan identitinya.
Menerusi satu perkongsian terbaharu, pelakon yang mesra disapa Lala itu memuat naik tangkap layar akaun tersebut yang menggunakan nama akaun dan gambar profil serupa seperti akaun aslinya.
“Salam semua. Saya nak minta tolong. Akaun Instagram ini ialah scammer. Tolong buat aduan dan sekat. Terima kasih,” tulisnya pada bahagian kapsyen.
Dalam InstaStorynya juga, pelakon drama 7 Hari Mencintaiku 2 itu turut memberi peringatan kepada pengikutnya supaya tidak tertipu dengan akaun palsu tersebut.
“Tolong buat aduan dan sekat Instagram yang tidak sepatutnya ini. Beza antara akaun tersebut dengan milik saya yang asli ialah, dia menambah satu huruf A di belakangnya menjadi @lala.wansharmilaa. Sedangkan saya cuma ada satu A, @lala.wansharmila.
“Malah akaun saya ada tanda verifikasi berwarna biru. Individu tersebut membuatkan sesetengah pengikut Instagram saya mengikuti akaunnya. Jadi tolong ya,” ujarnya.

Akaun rasmi Lala mempunyai lebih 1.5 juta pengikut, sedangkan kewujudan akaun palsu berkenaan cuma mempunyai dua orang pengikut.
Tinjauan Kosmo! Online bagaimanapun mendapati berkenaan telah pun dipadamkan selepas ramai pengikut pelakon itu bertindak membuat aduan dan menyekatnya. – K!ONLINE


TH sambut baik tambahan 10,000 kuota rasmi haji
Oleh ZULKIFLI MANZOR

10 Mac 2021, 3:32 pm
PETALING JAYA – Lembaga Tabung Haji (TH) menyambut baik tambahan kuota rasmi haji buat jemaah Malaysia sebanyak 10,000 lagi oleh kerajaan Arab Saudi.
Lembaga TH dalam satu kenyataan media berkata, tambahan kuota itu merupakan usaha Perdana Menteri, Tan Sri Muhyiddin Yassin semasa pertemuan dengan Putera Mahkota Arab Saudi, Mohammed Salman Abdulaziz Al Saud semalam.
“Penambahan kuota haji ini akan memberi peluang kepada lebih ramai rakyat Malaysia menunaikan ibadat haji serta dapat mengurangkan masa menunggu untuk masa-masa hadapan.
“Saban tahun TH akan membuat persediaan rapi merangkumi pelbagai aspek di tanah air dan tanah suci bagi memastikan kelancaran umat Islam di Malaysia melaksanakan rukun Islam ke lima,” kata kenyataan itu hari ini.
Semalam, Muhyiddin memaklumkan, Malaysia mendapat tambahan kuota rasmi haji 10,000 yang akan dilaksanakan selepas keadaan wabak Covid-19 terkawal dan ibadah itu dibuka semula.
Perkara itu dipersetujui oleh Putera Mahkota Arab Saudi dalam pertemuan mereka di Istana Al Yamamah di sini petang semalam waktu tempatan.

Muhyiddin menjelaskan ada kira-kira 3.6 juta bakal jemaah haji berdaftar dengan TH dan secara asasnya terpaksa menunggu hingga 130 tahun untuk mendapatkan giliran mengerjakan haji.
Bagaimanapun, kerajaan Arab Saudi belum membuat keputusan berhubung operasi ibadat haji tahun ini termasuk jumlah jemaah yang akan dibenarkan. – K! ONLINE


SBEZ Kota Perdana bakal ubah imej Bukit Kayu Hitam tahun depan
Oleh AMREE AHMAD

10 Mac 2021, 4:21 pm
PUTRAJAYA – Setelah tertangguh 20 tahun, Zon Sempadan Ekonomi Khas (SBEZ) Kota Perdana bakal mula dimajukan tidak lama lagi dan diunjurkan siap pada pertengahan tahun depan.
Projek pembangunan hartanah meliputi keluasan 1,780 hektar di Bukit Kayu Hitam, Kedah itu sekali gus akan mengubah suasana imej ‘lesu’ bandar sempadan Malaysia-Thailand tersebut.
Menteri Kewangan, Tengku Datuk Seri Zafrul Tengku Abdul Aziz berkata, lokasi itu malahan akan dibahagikan kepada tiga komponen utama antaranya hab logistik darat yang lebih efisien.
“Ini akan memangkin pertumbuhan jaringan perkhidmatan penghantaran barangan yang hubung kawasan industri baharu di wilayah selatan Thailand ke Pelabuhan Pulau Pinang,” katanya ketika berucap pada Majlis Perjanjian Jual Beli Tanah SBEZ Kota Perdana antara Northern Gateway Free Zone Sdn. Bhd. dan Hartalega NSM Sdn. Bhd. di sini hari ini.
Turut hadir Menteri Besar Kedah, Muhammad Sanusi Md. Nor, Ketua Setiausaha Perbendaharaan, Datuk Asri Hamidon dan Pengerusi Hartalega Holdings Berhad, Kuan Kam Hon.
Sementara itu, Tengku Zafrul berkata, dua komponen lagi meliputi zon perindustrian bebas dan zon komersial bebas yang dimajukan bagi menarik pelabur melakukan aktiviti ekonomi.

“Sukacita saya kongsikan bahawa kerja pembangunan prasarana utama serta pembinaan depoh lori dan pelepasan dalaman di hab logistik akan bermula dalam masa terdekat,” jelasnya. -K! ONLINE


Banyak barangan jatuh dari treler di lebuh raya
Oleh MOHD YUNUS YAKKUB

10 Mac 2021, 3:40 pm
KLANG – Sikap sambil lewa pemandu kenderaan perdagangan terutama treler dan lori menggunakan tayar celup yang telah botak, meletakkan kayu dan besi di bahagian casis sehingga jatuh di lebuh raya menjadi antara penyumbang utama kemalangan jalan raya di negeri ini.
Ini terbukti hasil statistik Polis Kontinjen Selangor menunjukkan sebanyak 18,850 kemalangan di lebuh raya dilaporkan dengan melibatkan 199 kes kemalangan maut manakala kematian sebanyak 211 sepanjang tahun lalu.
Pengarah Jabatan Pengangkutan Jalan (JPJ) Selangor, Nazli Md. Taib berkata, berdasarkan maklumat PLUS Malaysia Berhad (PLUS) mendapati sebanyak 19,218 bahan telah dikutip sepanjang lebuh raya di bawah kendalian pihak tersebut dengan 8,149 daripadanya direkodkan di Zon Tengah.
Katanya, daripada jumlah tersebut merekodkan 46.1 peratus adalah serpihan tayar iaitu yang pecah, besi (18.4 peratus), kayu (11.9 peratus) dan selebihnya lain-lain objek seperti komponen kenderaan, plastik dan lain-lain.
Selain itu, hasil daripada bahan-bahan yang terjatuh di lebuh raya itu mengakibatkan sebanyak 776 kemalangan direkodkan PLUS untuk tahun lalu sahaja.
“Ini statistik yang membimbangkan kita sebab ramai pemandu treler dan lori mengambil mudah dengan meletakkan kayu dan besi di bahagian tidak sepatutnya walaupun memberikan alasan telah mengikatnya dengan kemas dan digunakan bagi menyendal barangan dibawa mereka.

“Sepatutnya mereka meletakkan di atas kompartmen lori atau lori. Sekiranya bahan-bahan itu terjatuh akan memberikan bahaya paling tinggi kepada penunggang motosikal,” katanya pada sidang akhbar Ops Halangan di Plaza Tol Bukit Raja di sini hari ini.
Menurut beliau, sepanjang tempoh Januari hingga semalam menunjukkan pihaknya telah mengeluarkan saman sebanyak 14,142 dengan kesalahan termasuk melebihi muatan bahaya 127 kes, tayar celup atau botak (475), kayu penyendal (88) dan kesalahan teknikal (2,732).
Tambah Nazli, dalam operasi lebih tiga jam bermula pukul 8 pagi hari ini sahaja sebanyak 196 notis saman telah dikeluarkan atas pelbagai kesalahan menerusi 112 kenderaan dalam operasi bersama Polis Diraja Malaysia (PDRM) dan PLUS.
“Kebanyakannya adalah kayu penyendal dengan 46 kes, kesalahan teknikal (21), tayar celup (11), lebih muatan dan tiada lesen memandu dengan empat kes selain kesalahan telah tamat tempoh bagi Pusat Pemeriksaan Kenderaan Berkomputer atau Puspakom dan Agensi Pengangkutan Awam Darat (APAD) dengan dua kes serta lain-lain kesalahan.
“Kita turut menyita sebuah treler yang dipandu lelaki berusia 50an yang telah diubahsuai kerangka badannya dengan melakukan pateri untuk menambah kontena barangan elektrik yang dibawanya, ” katanya. -K!ONLINE


Tembak isteri: Reman disambung enam hari lagi
Oleh MOHD SHARKAWI LONDING

10 Mac 2021, 3:36 pm
JOHOR BAHRU – Reman ke atas suspek kes bunuh isteri di Taman Sri Saujana, Kota Tinggi dekat sini dalam kejadian 1 Mac lalu disambung enam hari lagi.
Ketua Jabatan Siasatan Jenayah (JSJ) Johor, Datuk Md. Yusof Ahmad berkata, tempoh perintahan tahanan reman ke atas suspek berusia 48 tahun itu serta rakannya berusia 32 tahun bermula esok sehingga 16 Mac depan.
“Polis sudah dapat perintah sambung reman selama enam hari sampai 16 Mac depan,” katanya ketika dihubungi Kosmo! di sini hari ini.
Terdahulu, suspek yang juga suami kepada wanita berusia 38 tahun dan rakannya direman selama enam hari bermula Jumaat lalu dan berakhir hari ini.
Mayat kerani sumber manusia sebuah kilang swasta itu ditemui di dalam tong berwarna biru yang ditanam suaminya berhampiran sebuah ladang di Felda Papan Timur, Bandar Penawar, Kota Tinggi.
Rahsia pembunuhan kejam itu terbongkar selepas jiran yang juga rakan baik suspek memberi maklumat kepada polis ketika siasatan berhubung kes orang hilang yang dilaporkan suspek dijalankan.

Ibu kepada dua anak itu mati ditembak kira-kira pukul 2.30 pagi, 1 Mac lalu dengan menggunakan senapang angin pada jarak dekat di rumah kediaman pasangan itu di Taman Sri Saujana, Kota Tinggi sebelum mayatnya ditanam di kawasan ladang berkenaan.-K! ONLINE


Perak lancar rangka tindakan jadi ‘lubuk emas’ ekonomi 2030
Oleh WAT KAMAL ABAS

10 Mac 2021, 3:08 pm
PARIT BUNTAR – Kerajaan negeri Perak bakal melancarkan rangka tindakan atau blue print ke arah menjadikan negeri berkenaan sebagai ‘lubuk emas’ ekonomi menjelang 2030.
Menteri Besar Perak, Datuk Saarani Mohamad berkata, Institut Darul Ridzuan (IDR) kini sedang membuat persiapan rapi mengenai rangka tindakan itu sebelum ia dilancarkan pada 29 Mac depan.
“Blue print ini bertujuan menetapkan hala tuju yang akan dibawa kerajaan negeri selepas negara dilanda wabak Covid-19.
“Sudah tentu kita mahukan Perak sebagai sebuah negeri maju dan makmur apabila orang ramai dapat memberi tumpuan berkunjung dan mendiami di sini kerana kita harapkan negeri ini menjadi lubuk emas pada 2030,” katanya.
Beliau berkata ketika ditemui pemberita selepas hadir Moh Ngopi Bersama Menteri Besar Perak sempena program Menteri Besar Bersama Rakyat (Mesra) di Taman Seri Semarak di sini hari ini.
Tambah Saarani, kerajaan negeri mahu orang datang ke negeri itu yang memberi peluang kepada mereka untuk mencari sumber pendapatan sama seperti di Selangor dan Pulau Pinang.

Katanya, rangka tindakan yang dijangka dilancarkan pada 29 Mac depan itu akan dibentangkan kepada Ahli Majlis Mesyuarat (Exco) kerajaan negeri terlebih dahulu bagi mendapat persetujuan dan kelulusan. – K! ONLINE


Kerajaan cadang naikkan kadar caruman
10 Mac 2021, 2:27 pm
KUALA LUMPUR – Kerajaan bercadang mempertimbangkan untuk menaikkan kadar caruman Akta Keselamatan Sosial Pekerja 1969 (Akta 4) dalam masa terdekat.
Menteri Sumber Manusia, Datuk Seri M. Saravanan berkata, kenaikkan tersebut akan akan memberi manfaat kepada pencarum yang mencarum di bawah skim Perkeso.
“Kita mempertimbangkan untuk menaikkan sebanyak seringgit atau dua ringgit dan menjamin kenaikan tersebut tidak akan membebankan rakyat.
“Tujuan kita menaikkan kadar caruman kerana perlindungan dan keselamatan pencarum di bawah skim Perkeso sudah diperluaskan,” katanya dalam sidang akhbar selepas Majlis menandatangani Memorandum Persefahaman (Mou) antara Kementerian Sumber Manusia (KSM) dan Kementerian Pembangunan Usahawan dan Koperasi (Medac) di Hotel Le Meridien di sini hari ini.
Jelasnya MoU itu memberi fokus kepada usahawan mikro dan tidak formal dengan pemeteraian tiga Memorandum Persefahaman.
“Antaranya ialah perjanjian diantara Perkeso bersama Professional Training and Education for Growing Entrepreneurs (Protégé) dalam pemerkasaan dan perluasan program Protégé, dan Perkeso bersama Tabung Ekonomi Kumpulan Usaha Niaga (TEKUN) Nasional dalam perlaksanaan program caruman Skim Keselamatan Sosial Pekerjaan Sendiri (SKSPS).

“Selain itu, ianya juga menyaksikan kolaborasi strategik diantara Pembangunan Sumber Manusia Berhad (PSMB) bersama Institut Keusahawanan Negara (INSKEN) dalam memperkukuh dan meningkatkan kapasiti dan kemahoran usahawan melalui inisiatif pembangunan strategik,” ujarnya.
Tambah Saravanan, pelaksanaan kolaborasi strategik antara KSM dan Medec diharapkan dapat merancakkan kembali sektor keusahawanan, sekali gus menyumbang kepada pertumbuhan ekonomi negara.
Sementara itu, Menteri Pembangunan Usahawan dan Koperasi, Datuk Seri Dr. Wan Juniadi Tuanku Jaafar berkata, kita perlu bersama dan saling menyokong antara satu sama lain terutama dalam membantu usahawan tempatan mempersiapkan mereka bagi memenuhi keperluan digitalisasi dan adptasi norma baharu perniagaan.
“Semoga dengan perancangan ini, lebih ramai lagi usahawan tempatan akan dapat dibantu dalam menghadapi perkembangan ekonomi semasa kesan pandemik Covid-19,” katanya. – K! ONLINE


Mat Salih ini pertahan ‘lagi sedap makan guna tangan’
Oleh MOHD. HAIKAL ISA

10 Mac 2021, 1:22 pm
PETALING JAYA – Seorang lelaki di Twitter yang menggelarkan dirinya sebagai The Royal Butler dikecam hebat ramai netizen bukan sahaja dari Malaysia bahkan luar negara kerana memperlekehkan budaya makan nasi menggunakan tangan.
Lelaki bernama Grant Harrold itu memuat naik satu ciapan angkuh berbunyi: “Tuan-tuan dan puan-puan, sentiasa ingat kita gunakan pisau dan garfu atau penyepit makanan untuk makan nasi.
“Kita tak menggunakan tangan atau jari!,” ciapnya berserta sekeping foto menikmati nasi menggunakan garfu dan pisau.
Ciapan itu mendapat kecaman bertubi-tubi daripada orang ramai termasuk netizen dari Malaysia, Indonesia dan India yang sinonim dengan etika atau budaya makan menggunakan tangan.
Tangkap layar lelaki yang menggelarkan dirinya The Royal Butler dalam Twitter seperti memperlekeh budaya makan nasi guna tangan.
“Kalau etika mengajar anda untuk memperlekeh budaya seseorang, maka tidak perlu untuk memperbaiki etika anda,” getus seorang pengguna Twitter melalui satu ciapan.
Dalam pada itu, selebriti media sosial warganegara Britain yang sudah lama tinggal di Malaysia, Rhys Williams tampil mempertahankan budaya makan menggunakan tangan dengan ciapan bersahaja.

“Tapi makanan rasa lagi sedap kalau makan menggunakan tangan,” ciap lelaki yang terkenal dengan tanda pagar #matsallehcarimakan itu.
Dia turut berkongsi sekeping foto menjamah nasi kandar yang popular di Malaysia menggunakan tangan.
The Royal Butler menerusi deskripsi atau bio di Twitter menyatakan dirinya merupakan mantan pelayan diraja kepada Putera Charles dan Putera Harry dari United Kingdom. – K! ONLINE


Rokok seludup RM52 juta dirampas, sindiket terbesar tumpas
Oleh MOHAMAD FAIZAL HASHIM

10 Mac 2021, 2:01 pm
PONTIAN – Pasukan Polis Marin (PPM) Wilayah Dua melakukan rampasan rokok seludup terbesar dalam sejarah negara bernilai RM52 juta selepas menahan sebuah kapal kargo di Perairan Pantai Barat berhampiran Pulau Kukup, di sini Isnin lalu.
Pengarah Jabatan Keselamatan Dalam Negeri dan Ketenteraman Awam (JKDNKA), Datuk Seri Abd. Rahim Jaafar berkata, dalam operasi pada pukul 8.15 malam itu, pihaknya merampas 70 juta batang rokok pelbagai jenis.
Bertindak atas maklumat dan risikan, katanya, sepasukan Unit Risikan Marin PPM Wilayah Dua membuat pemantauan terhadap pergerakan sebuah kapal kargo MV Chita 2 daripada Myanmar ke Batam, Indonesia disyaki membawa muatan rokok seludup untuk dibawa masuk ke kawasan Pantai Barat negeri ini.
“Bot ronda PPM telah cuba memintas kapal tersebut dengan menyalakan lampu amaran polis dan membunyikan siren tetapi tidak mendapat kerjasama daripada kapten kapal yang enggan memberhentikan kapal.
“Kapal kargo tersebut berjaya ditahan dan berhenti di kedudukan kira-kira 2.9 batu nautika Barat Daya Pulau Kukup dengan bantuan dua Bot Ronda PPM.
“Hasil pemeriksaan ke atas kapal kargo itu menemui sebanyak 7,000 kotak mengandungi pelbagai jenis rokok tidak bercukai yang disembunyikan di dalam petak kapal kargo tersebut. Proses dokumentasi dan pengiraan nilai mendapati rokok beserta kapal adalah bernilai RM70,000,” katanya.

Beliau berkata demikian pada sidang akhbar di Ibu Pejabat Polis Daerah (IPD) Pontian. Yang turut hadir ialah Ketua Polis Johor, Datuk Ayob Khan Mydin Pitchay.
Dalam operasi itu, kapal kargo tersebut ditahan bersama seramai 9 kru termasuk kapten kapal yang merupakan warganegara Myanmar dan seorang warga Singapura berusia lingkungan 22 hingga 60 tahun.
Abd. Rahim berkata, kapal kargo berdaftar di Mongolia itu dikesan membuat perjalanan berulang-alik dari perairan Batam ke Perak sebanyak dua kali sejak Februari lalu.
Katanya, modus operandi secara pemindahan dari kapal yang melalui perairan antarabangsa telah dikenal pasti digunakan oleh penyeludupan.
Kesemua kru kapal kargo berkenaan ditahan di Ibu Pejabat Polis Daerah Pontian bagi menjalankan siasatan lanjut mengikut Seksyen 135(1)(a) Akta Kastam 1967.-K! ONLINE


Kalimah Allah: penganut Kristian boleh guna dalam penerbitan
Oleh NUZULSHAM SHAMSUDDIN

10 Mac 2021, 2:40 pm
KUALA LUMPUR – Mahkamah Tinggi di sini hari ini memutuskan penganut agama Kristian di negara ini boleh menggunakan kalimah ‘Allah’ dalam pembelajaran agama atau penerbitan buku agama mereka.
Selain ‘Allah’, penganut agama Kristian di negara ini boleh menggunakan perkataan ‘Kaabah’, ‘Baitullah’ dan ‘solat’ dalam penerbitan mereka.
Hakim Datuk Nor Bee Ariffin memutuskan demikian dalam semakan kehakiman seorang wanita Melanau dari Sarawak, Jill Ireland selepas mendapati notis larangan oleh Kementerian Dalam Negeri (KDN) adalah salah dan tidak berpelembagaan.
Sementara itu, Peguam Kanan Persekutuan, Shamsul Bolhassan ketika dihubungi menjelaskan, penerbitan buku agama atau bahan keagaamaan Kristian  yang menggunakan empat perkataan itu hendak disertakan dengan penafian (disclaimer) ‘Hanya untuk penganut Kristian sahaja’ pada kulit buku beserta lambang salib.
“Kena ada cop (penafian) dan lambang salib,” katanya.
Jill memfailkan semakan kehakiman pada 2008 memfailkan semakan kehakiman untuk menuntut semula lapan cakera padat mengandungi kalimah Allah dan relif hak perlembagaannya untuk mengamalkan agamanya dilanggar dengan menyekat atau melarang pengimportan bahan pendidikan.

Pada 2014, Mahkamah Tinggi membenarkan permohonan Jill dan memerintahkan agar kesemua lapan cakera padat itu dipulangkan namun tidak membuat sebarang penghakiman mengenai relif-relif lain yang dimohon. – K! ONLINE


Jangan guna FS Turmeric Cream
Oleh SITI A'ISYAH SUKAIMI

10 Mac 2021, 2:07 pm
PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) menggesa orang awam untuk mengelak daripada membeli dan menggunakan produk kosmetik FS Turmeric Cream kerana dikesan mengandungi racun berjadual merkuri dan betamethasone 17-valerate.
Ketua Pengarah Kesihatan, Tan Sri Dr. Noor Hisham Abdullah berkata, notifikasi produk kosmetik tersebut dibatalkan oleh Pengarah Kanan
Perkhidmatan Farmasi KKM serta tidak lagi dibenarkan untuk dijual di negara ini.
Menurutnya, produk mengandungi betamethasone 17-valerate adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan dan penggunaan tanpa pengawasan profesional kesihatan boleh menyebabkan kesan sampingan.
“Betamethasone 17-Valerate boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat.
“Merkuri pula dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf.
“Ia juga boleh menganggu perkembangan otak kanak-kanak yang masih kecil atau yang belum dilahirkan malah, merkuri boleh menyebabkan ruam, iritasi dan perubahan lain pada kulit,” katanya dalam satu kenyataan akhbar di sini hari ini.

Beliau berkata, justeru, penjual dan pengedar produk kosmetik itu perlu menghentikan penjualan dan pengedarannya serta-merta manakala, penjualan dan pengedaran produk kosmetik ini melanggar Peraturan-Peraturan Kawalan Dadah dan Kosmetik 1984.
“Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama.
“Seterusnya, denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya,” katanya.
Noor Hisham berkata, bagi syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya. -K!ONLINE


Polis tumpas Geng Nuar Manchis
Oleh KOSMO!

10 Mac 2021, 3:11 pm
Oleh SALEHUDIN MAT RASAD
BENTONG – Polis berjaya menumpaskan Geng Nuar Manchis yang terlibat dalam aktiviti pengedaran dadah selepas menahan lima lelaki warganegara tempatan di daerah ini dan Kuala Lumpur awal bulan ini.
Timbalan Ketua Polis Pahang, Datuk Mohd Yusri Hassan Basri berkata, dalam serbuan tersebut polis turut merampas dadah dipercayai jenis heroin seberat 4.4 kilogram bernilai RM48,947 selain wang tunai dan barang kemas bernilai RM29,000.
“Bermula 3 Mac polis berjaya menahan dua lelaki berusia 25 dan 35 tahun menaiki dua buah motosikal di Batu 5 Jalan Lama Bentong-Kuala Lumpur dan merampas dadah disyaki jenis heroin seberat 905.28 gram sebelum seorang lelaki berusia 26 tahun ditahan pada 4 Mac di Kuala Lumpur bagi membantu siasatan.
“Pihak polis meneruskan gerakan susulan dan pada 5 Mac dan menahan seorang lelaki berusia 26 tahun menaiki kereta Perodua Myvi di tepi jalan di Kuala Lumpur dan merampas dadah jenis heroin seberat 530 gram sebelum suspek kelima berusia 21 tahun yang menaiki kereta jenis Honda City ditahan pada hari sama bersama dadah disyaki heroin seberat 2,970 gram juga di Kuala Lumpur,” katanya dalam sidang akhbar di Ibu Pejabat polis Daerah (IPD) Bentong di sini hari ini.
Yang turut hadir, Ketua Polis Daerah Bentong, Superintendan Zaiham Mohd Kahar.

Menurut Mohd. Yusri kes itu disiasat mengikut Seksyen 39 B Akta Dadah Berbahaya 1952 yang boleh membawa hukuman mati jika disabitkan kesalahan dan siasatan masih giat dilakukan.
Katanya, berdasarkan ujian saringan urin mendapati dua suspek yang ditahan pada 3 Mac positif dadah dan tiga lagi suspek yang ditahan pada hari berikutnya negatif dadah.
“Hasil siasatan mendapati sindiket ini memperolehi bekalan dadah jenis heroin dari Kuala Lumpur untuk diedarkan ke daerah Bentong dan bergiat aktif dalam tempoh empat bulan lalu.
“Dengan tertangkapnya lima suspek ini pihak polis berjaya menumpaskan kegiatan pengedaran dadah yang kesemuanya didalangi oleh warganegara tempatan,” ujarnya. – K! ONLINE


Siti ada lagu untuk adik Aafiyah? Akui sukar menyanyi
Oleh MOHAMMAD SHAHEMY AZMI

10 Mac 2021, 2:02 pm
PETALING JAYA – Penyanyi nombor satu negara, Datuk Seri Siti Nurhaliza mengakui berdepan dengan cabaran daripada segi pernafasan ketika menjalani proses rakaman album kanak-kanak terbaharunya.
Menerusi satu hantaran yang dimuat naik dalam Instagram, penyanyi berusia 42 tahun itu mengakui berdepan dengan cabaran ketika menyanyi memandangkan kandungannya kini hampir memasuki usia lapan bulan.
“Dalam proses rakaman album kanak-kanak terbaharu. Memang tidak dinafikan ada cabaran daripada segi pernafasan.
“Maklumlah sudah hampir lapan bulan (hamil) dan jarang menyanyi sepanjang kehamilan. Tetapi alhamdulillah Allah SWT permudahkan semua. Terima kasih pasukan saya yang bekerja keras menyiapkan album ini,” ujarnya menerusi hantaran dalam Instagramnya.
Sementara itu, perkongsian Siti tentang pembikinan album lagu kanak-kanak terbaharunya turut menarik perhatian peminat yang tidak sabar menantikan buah tangan daripada penyanyi kesayangan ramai itu.
Ada juga peminat menjangkakan Siti turut merakamkan sebuah lagu khas untuk anak keduanya kelak.

“Tak sabar nak dengar lagu untuk adik Aafiyah,” kata salah seorang pengguna Instagram.
Sebelum ini, Siti atau mesra disapa Tokti pernah merakamkan sebuah lagu kanak-kanak berjudul Comel Pipi Merah yang diciptakan khas untuk menyambut kelahiran anak sulungnya, Siti Aafiyah pada 2018.
Awal Disember lalu, Siti mengumumkan beliau sedang hamil empat bulan selepas menjalani proses rawatan kesuburan in-vitro (IVF).
Untuk kehamilan kedua, Siti bakal dikurniakan anak lelaki dan akan diberi nama dengan pangkal huruf A. – K! ONLINE


[VIDEO] Pandu lori mengundur, cedera dipukul
Oleh NORHAYATI YAHAYA

10 Mac 2021, 2:11 pm
KUALA LANGAT – Seorang pemandu lori dipukul oleh penduduk kampung ketika cuba melarikan diri selepas terlibat kemalangan di Jalan Perak Kanan, Kampung Bukit Changgang, di sini semalam.
Dalam kejadian kira-kira pukul 5.30 petang itu, lelaki berusia 53 tahun berkenaan cedera di hampir keseluruhan badan termasuk kepala, muka, bahagian belakang badan, tangan serta kaki.
Ketua Polis Daerah Kuala Langat, Superintenden Azizan Tukiman berkata, siasatan awal mendapati lelaki terbabit yang ingin membelok ke simpang kiri telah melanggar seorang lelaki berusia 21 tahun yang menunggang motosikal jenis Yamaha 125zr di Jalan Banting-Dengkil menghala ke Lapangan Terbang Antarabangsa Kuala Lumpur (KLIA).
Katanya, sebaik kejadian, pemandu lori telah dikepung oleh sekumpulan penduduk kampung.
“Pemandu lori itu kemudiannya telah mengundurkan kenderaannya sehingga melanggar sebuah kereta jenis Perodua Kancil dan motosikal Yamaha Y15 yang masing-masing berusia 20 dan 47 tahun berada di belakangnya.
“Lori itu kemudiannya terbabas sebelum pemandunya dipukul oleh sekumpulan orang awam,” katanya ketika dihubungi hari ini.

Beliau memberitahu, pemandu lori berkenaan mengalami kecederaan telah dihantar ke Hospital Banting untuk mendapatkan rawatan.
Jelas Azizan, penunggang motosikal jenis Yamaha 125zr itu yang turut patah tangan dan cedera di kedua-dua belah kaki dan menerima rawatan di hospital sama.
“Sementara, dua lagi individu yang turut dilanggar tidak mengalami sebarang kecederaan.
“Kita juga telah mengesan saksi bebas bagi membantu siasatan mengikut Seksyen 43(1) Akta Pengangkutan Jalan 1987 dan Seksyen 42(1) Akta sama,” ujarnya.
Terdahulu, insiden tersebut tular menerusi sebuah video berdurasi 22 saat dengan lori tersebut mengundur dan melanggar dua lagi kenderaan lain sebelum terbabas. – K!ONLINE

View this post on Instagram

A post shared by Kosmo! Online | Akaun Rasmi (@kosmo_online)


Kumpulan Wan POCA sasar tiga jenis motosikal tumpas
10 Mac 2021, 2:17 pm
SUNGAI BULOH – Menyasarkan tiga jenis motosikal iaitu Yamaha LC 135, Yamaha RXZ dan Honda EX5, itu antara modus operandi Kumpulan Wan POCA yang aktif dalam kegiatan curi motosikal di sekitar daerah ini, Kepong dan Kuala Selangor.
Motosikal berkenaan dikatakan menjadi sasaran ekoran permintaan yang tinggi daripada pembeli dan harganya juga mahal yang mampu mencecah hingga RM3,000 bagi sebuah motosikal jenis Yamaha LC 135.
Bagaimanapun kegiatan jenayah yang baru bermula sejak Januari lalu itu akhirnya tumpas selepas lima suspek termasuk pasangan suami isteri berjaya diberkas dalam tempoh seminggu bermula 26 Februari hingga 3 Mac lalu.
Ketua Polis Daerah Sungai Buloh, Superintendan Shafa’ aton Abu Bakar berkata, kesemua suspek diberkas menerusi tujuh serbuan di sekitar daerah ini dan Petaling Jaya menerusi Ops Lejang Khas.
“Kesemua suspek yang diberkas berusia dalam lingkungan 16 hingga 35 tahun.
“Suspek yang berumur 24 tahun pula merupakan ketua kumpulan berkenaan yang mana ketika ditahan suspek masih di bawah status Akta Pencegahan Jenayah (POCA) sejak dua tahun lalu,” ujarnya dalam sidang akhbar di Ibu Pejabat Polis Daerah (IPD) Sungai Buloh, di sini hari ini.

Beliau memberitahu, menerusi hasil serbuan itu juga, polis berjaya merampas sebuah motosikal dan beberapa peralatan lain termasuk rangka motosikal dan bongkah enjin yang keseluruhannya dianggarkan bernilai RM20,000.
Jelasnya, hasil siasatan mendapati motosikal tersebut dijual kepada pendatang asing dengan harga antara RM500 hingga RM1,000 mengikut jenis motosikal dan hasil jualan akan dibahagikan kepada ahli kumpulan. – K! ONLINE


Asrama penginapan pekerja asing curi bekalan air terawat
Oleh MOHD. HUSNI MOHD. NOOR

11 Mac 2021, 9:27 pm
CYBERJAYA – Sebuah asrama penginapan pekerja asing di Jalan Cochrane, Kuala Lumpur diserbu Suruhanjaya Perkhidmatan Air Negara (SPAN) selepas didapati melakukan sambungan air secara tidak sah.
SPAN menerusi kenyataan hari ini berkata, operasi itu dilakukan selepas menerima aduan daripada Pengurusan Air Selangor Sdn. Bhd. (Air Selangor).
Menurutnya, premis yang diserbu merupakan sebuah asrama penginapan pekerja projek pembinaan fasiliti pengangkutan yang dihuni hampir 800 orang.
“SPAN mendapati premis berkenaan telah mendapatkan bekalan air melalui satu meter air yang tidak sah.
“Setelah disemak, meter air berkenaan tiada dalam rekod Air Selangor bagi premis asrama penginapan pekerja,” ujarnya.
Katanya, semakan lanjut turut mendapati meter air itu telah dinyahtauliahkan dan berasal dari lokasi tapak pembinaan yang lain.

“Kita dapati hasil ujian klorin di premis itu mengesahkan bahawa bekalan air yang diterima adalah air terawat,” ujarnya.
Jelasnya lagi, kes itu disiasat mengikut peruntukan Seksyen 123(1) Akta Industri Perkhidmatan Air 2006 (Akta 655) yang mana siasatan lanjut akan dijalankan oleh pihak SPAN. -K!ONLINE


Dua warga Kemboja ditahan miliki sisik tenggiling
Oleh YATIMIN ABDULLAH

11 Mac 2021, 9:01 pm
KOTA BHARU – Dua lelaki warga Kemboja yang dipercayai terlibat dalam kegiatan memburu haiwan secara haram di negeri ini ditahan anggota Jabatan Perhutanan Negeri Kelantan, kelmarin.
Berita penangkapan suspek itu dikongsikan oleh Jabatan Perlindungan Hidupan Liar dan Taman Negara (Perhilitan) menerusi laman sosial Facebook agensi itu hari ini.
Menerusi perkongsian itu, kedua-dua suspek ditahan selepas didapati membawa 19 keping sisik tenggiling yang disimpan tanpa kebenaran yang sah oleh Perhilitan.
Selain itu, beberapa peralatan mencari kayu gaharu turut ditemui semasa pemeriksaan dijalankan terhadap mereka.
Sehubungan dengan itu, satu laporan polis telah dibuat berhubung kes itu dan semua barang kes telah dibawa ke Perhilitan Kuala Krai untuk tindakan selanjutnya.
Sementara itu, Pengarah Perhilitan Kelantan, Ady Ermanty Haniff Mohamed Hanif ketika dihubungi mengesahkan laporan mengenai tangkapan itu.

Katanya, kes tersebut disiasat mengikut Akta Pemuliharaan Hidupan Liar (Akta 716) 2010.
“Memiliki bahagian hidupan liar iaitu sisik tenggiling tanpa permit atau dokumen yang sah oleh Perhilitan merupakan satu kesalahan berat,” katanya. -K!ONLINE


Ubah mentaliti tak percaya dengan orang muda
Oleh NIK SUKRY RAMLI

11 Mac 2021, 8:56 pm
PEKAN – Pemikiran songsang purba tidak percaya terhadap kematangan orang muda sudah tidak sesuai dengan perkembangan politik semasa di negara ini.
Menteri Komunikasi dan Multimedia, Datuk Saifuddin Abdullah berkata, masalah kebanyakan parti politik ketika ini adalah kurang keyakinan mereka terhadap kemampuan orang muda dalam membuat pilihan untuk masa depan.
“Inilah masalahnya, kita selalu tidak percaya dengan orang muda, tapi (dalam masa yang sama) kita nak sokongan (undian) daripada orang muda.
“Saya memang penyokong kuat untuk (melaksanakan) Undi 18 dan ia juga sebulat suara dipersetujui oleh Dewan Rakyat. Namun, kalau ada kekangan untuk melaksanakan Undi 18 dalam masa terdekat, mungkin atas dasar kelulusan di peringkat dewan undangan negeri (DUN), jadi itu kita boleh faham,” katanya.
Beliau berkata demikian dalam sidang akhbar selepas program Malaysia Prihatian anjuran Kementerian Komunikasi dan Multimedia di sini, hari ini.
Yang turut hadir Pengarah Suruhanjaya Komunikasi dan Multimedia (SKMM) Pahang, Zahari Ismail dan Pengerusi Perbadanan Kemajuan Filem Malaysia (FINAS), Datuk Zakaria Abdul Hamid.

Saifuddin berkata demikian ketika diminta mengulas mengenai kenyataan Yang Dipertua Dewan Negara, Tan Sri Rais Yatim.
Rais dalam program bual bicara terbitan televisyen kerajaan semalam memaklumkan kelayakan mengundi pada pilihan raya umum di usia 18 tahun yang sepatutnya berkuatkuasa Julai ini tidak dapat diteruskan walaupun Dewan Rakyat sudah meluluskan Rang Undang-undang (RUU) Perlembagaan (Pindaan) 2019.
Kata Rais lagi, pelbagai kekangan ke arah pelaksanaannya sebelum negara ini benar-benar bersedia membenarkan pendaftaran pengundi seawal usia itu.
Sementara itu, Saifuddin berpendapat Suruhanjaya Pilihan Raya (SPR) mempunyai kemampuan dan bersedia untuk melaksanakan Undi 18, sebaik sahaja dibenarkan untuk dilaksanakan. -K!ONLINE


Terjun cerun, rempuh penguat kuasa elak dicekup
Oleh DIYANATUL ATIQAH ZAKARYA

11 Mac 2021, 9:20 pm
ALOR GAJAH – Tindakan beberapa pendatang asing tanpa izin (PATI) terjun cerun dan merempuh penguat kuasa bagi meloloskan diri gagal apabila kesemua mereka dicekup anggota Jabatan Imigresen Malaysia (JIM) negeri, semalam.
Dalam operasi bermula kira-kira pukul 11 malam itu, kesemua 74 PATI diperiksa dengan 30 daripadanya ditahan dalam serbuan di kawasan rumah kongsi di Durian Tunggal, di sini.
Timbalan Pengarah JIM Melaka, K. Vishnutharan berkata, kesemua warga asing yang ditahan berusia antara 23 hingga 45 tahun.
“Hasil maklumat awam dan risikan, kita telah melakukan serbuan di kawasan rumah kongsi dan menahan 24 PATI terdiri daripada 24 warga Indonesia termasuk tiga wanita dan enam lelaki warga Bangladesh.
“Beberapa orang daripada mereka cuba melarikan diri dengan menyorok di bawah rumah, terjun cerun dan merempuh penguat kuasa, namun pasukan kita berjaya mencekup kesemuanya,” katanya ketika dihubungi di sini, hari ini.
Seramai 74 PATI diperiksa, 30 daripadanya ditahan semalam.
Katanya, warga asing itu ditahan selepas didapati melakukan pelbagai kesalahan di bawah Akta Imigresen 1959/63 (Akta 155).

“Seramai 13 orang daripada mereka telah melakukan kesalahan di bawah Seksyen 15(1)(c) kerana tinggal melebihi tempoh dibenarkan manakala 17 lagi didapati melanggar Seksyen 6(1)(c) iaitu tiada pas atau permit yang sah.
“Kesemua yang ditahan dibawa ke Pusat Kesihatan Daerah Batu Berendam bagi menjalani ujian saringan Covid-19 sebelum dihantar ke Depot Tahanan Imigresen Machap Umboo untuk tindakan lanjut,” katanya. -K! ONLINE


Ashira sah bergelar isteri Bad Indigo
Oleh MOHAMMAD SHAHEMY AZMI

11 Mac 2021, 9:43 pm
PETALING JAYA – Penyanyi Ashira menamatkan zaman jandanya selepas sah bergelar isteri kepada Bad Indigo atau nama sebenarnya Badrul Izhan Yeop Abdullah hari ini.
Ashira dinikahkan sendiri oleh bapanya, Syed Abdul Aziz Syed Alwi di Masjid Tuanku Mizan Zainal Abidin di Putrajaya kira-kira pada pukul 2.46 petang.
Ashira atau nama sebenarnya Sharifah Nur Ashira Syed Abdul Aziz, 37, menerima sebentuk cincin sebagai mas kahwin daripada pihak lelaki.
Bagaimanapun, jumlah wang hantaran dirahsiakan atas permintaan kedua-dua belah mempelai.
“Kami minta maaf kerana tidak dapat menjemput ramai tetapi kerana perlu mematuhi prosedur operasi standard (SOP).
“Lagipun pihak berkuasa menetapkan jumlah tetamu yang terhad dan hanya dihadiri sebahagian ahli keluarga terdekat kedua-dua belah pihak,” kata Ashira dalam satu hantaran video kepada media.

Pada masa sama, Bad berkongsi tentang penerimaan dua orang anaknya terhadap kehadiran Ashira sebagai ibu tiri mereka.
“Anak-anak terbuka menerima Ashira. Alhamdulillah, mereka sudah mula memanggilnya sebagai mom (ibu). Begitu juga dengan anak Ashira, yang turut menerima saya dengan baik,” kata Bad.
Mereka juga tidak menolak jika dikurniakan cahaya mata dalam masa terdekat.
Terdahulu, bibit percintaan mereka dikongsi secara eksklusif oleh pelantun lagu Di Ombak Resah itu kepada Kosmo! sekitar awal tahun ini.
Masing-masing mula jatuh hati ketika sama-sama menyertai program Gegar Vaganza musim ketujuh (GV7) pada tahun lalu.
Perkahwinan kali ini sekali gus menjadi pernikahan kedua buat Ashira dan Bad.
Sebelum ini, Ashira pernah mendirikan rumah tangga pada 2006 namun bercerai pada 2015. Hasil perkahwinan tersebut, Ashira dikurniakan seorang cahaya mata lelaki bernama Megat Shazril Haziq Hadi, 15.
Bad pula pernah bernikah pada 2007 dan bercerai tiga tahun kemudian. Hasil perkahwinannya, dia dikurniakan sepasang cahaya mata iaitu Rayyan, 12 dan Rania, 11. – K! ONLINE


Lyla Amina nama anak kedua Scha, Awal
Oleh HARYATI KARIM

11 Mac 2021, 10:49 pm
PETALING JAYA – Selepas hampir sebulan menimang cahaya mata kedua, pasangan pelakon Scha Alyahya dan Awal Ashaari mendedahkan nama penuh anak mereka iaitu Lyla Amina.
Pendedahan tersebut dibuat secara eksklusif menerusi program SchaAwal Baby Boom 2021 yang bersiaran di Astro Ria sebentar tadi.
Menurut Awal, anak sulungnya Lara Alana, 7, yang mencadangkan nama tersebut kerana hampir sama dengan namanya.
“Lara mulanya mencadangkan nama Lyla dan kami tambah Amina kerana maksudnya yang baik iaitu jujur, setia serta merupakan nama ibu kepada rasul junjungan kita, Nabi Muhammad.
“Jadi saya mengambil kesempatan untuk mengabdikan nama dan maksud yang baik pada anak kedua kami. Doakan Lyla menjadi anak yang solehah,” ujar Awal.
Terdahulu, Scha dan Awal hanya memanggil anak keduanya dengan nama Baby L.

Anak kedua pasangan selebriti itu dilahirkan pada 12 Februari lalu secara pembedahan di sebuah hospital swasta di ibu negara. Awal dan Scha berkahwin pada 4 Mei 2012. – K! ONLINE


[VIDEO] Lelaki tunjuk anu rupanya murung
Oleh ROHANA MOHD. NAWI

11 Mac 2021, 9:21 pm
KOTA BHARU – Polis menahan seorang lelaki yang dipercayai pesakit mental selepas bertindak di luar kawalan dengan menunjukkan kemaluannya kepada tiga orang jurujual wanita di sebuah premis menjual alat telekomunikasi di Jalan Pintu Pong di sini semalam.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, lelaki yang berusia 26 tahun itu ditahan selepas polis menerima laporan daripada salah seorang mangsa berusia 31 tahun yang berada di lokasi kejadian.
Katanya, siasatan mendapati, kejadian itu berlaku kira-kira pukul 2.30 petang ketika mangsa sedang bekerja bersama dua rakannya dan berada di kaunter premis tersebut.
“Mangsa secara tiba-tiba didatangi oleh lelaki terbabit dalam keadaan separuh bogel sambil memegang kemaluannya.
“Lelaki terbabit kemudian melompat di atas kaunter dan masuk ke dalam kawasan kedai. Terkejut melihat tindakan itu, ketiga-tiga jurujual itu terus keluar dari kedai dan menghubungi pihak polis,” katanya ketika dihubungi Kosmo! hari ini.
Wan Khairuddin berkata, selepas menerima maklumat, polis segera menjalankan gerakan mengesan lelaki terbabit sebelum berjaya menahannya kira-kira 10 minit kemudian berhampiran lokasi kejadian.

Suspek berjaya ditahan kira-kira 10 minit selepas menunjukkan kemaluannya kepada tiga orang jurujual di Jalan Pintu Pong, Kota Bharu semalam.
Katanya, suspek terus dibawa ke Hospital Raja Perempuan Zainab II (HRPZ II) di sini untuk pemeriksaan dan rawatan lanjut.
“Siasatan awal mendapati suspek tinggal bersama keluarga di rumahnya yang terletak berhampiran kedai berkenaan.
“Sebelum ini, lelaki itu pernah dirawat di HRPZ II kerana mengalami masalah kemurungan dan mental malah dia juga baru seminggu keluar dari wad hospital,” katanya.
Katanya, kes disiasat mengikut Seksyen 509 Kanun Keseksaan kerana perbuatan mengaibkan.
Terdahulu, tular di media sosial video berdurasi lebih dua minit yang memaparkan perbuatan aneh seorang lelaki yang menunjukkan kemaluannya kepada tiga orang jurujual wanita di sebuah premis menjual alat telekomunikasi. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


JIM kesan dua lelaki warga Bangladesh
Oleh MOHD. HUSNI MOHD. NOOR

11 Mac 2021, 9:10 pm
PUTRAJAYA – Jabatan Imigresen Malaysia (JIM) memohon orang ramai menyalurkan maklumat beberapa individu bagi perbicaraan di mahkamah berhubung kes pendakwaan di bawah Akta Imigresen 1959/63.
Menerusi kenyataan akhbar hari ini, JIM berkata, dua individu itu adalah lelaki warga Bangaladesh dikenali sebagai Muhammad Shafiqul Islam, 41, dan Mohammad Ramjam, 47.
Muhammad Shafiqul Islam.
Menurutnya, kedua-dua mereka beralamat terakhir di Pasar Mini SH di Taman Cheras, Prima, Kajang, Selangor.
“Orang ramai yang mempunyai maklumat berkaitan dipohon supaya dapat menghubungi terus Pegawai Penyiasat, Timbalan Penolong Pengarah Imigresen (TPPI) Manab Pin di Bahagian Operasi, Siasatan dan Pendakwaan, Ibu Pejabat Jabatan Imigresen Malaysia, Putrajaya,” katanya.
Maklumat boleh disalurkan dengan menghubungi talian 03-88801338 / 1330 pada waktu pejabat dan Bilik Gerakan 03-88801555 selepas waktu pejabat. -K!ONLINE


KPDNHEP Johor lupus barang kes RM1.2 juta
Oleh KHAIRUL MOHD. ALI

11 Mac 2021, 8:49 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor melupuskan pelbagai barangan tiruan bernilai RM1.2 juta di stor eksibit KPDNHEP Johor, Senai dekat sini hari ini.
Timbalan Pengarah Penguat Kuasa (Operasi) KPDNHEP, Shamsul Nizam Khalil berkata, pelupusan itu melibatkan 10,861 unit barangan tiruan membabitkan 35 kes kertas siasatan yang telah selesai bagi tempoh dua tahun bermula 2018 hingga 2020.
“Kesemua barangan adalah kes rampasan melibatkan pelanggaran Akta Perihal Dagangan 2011, Akta Cap Dagang 2019, dan Akta Kawalan Bekalan 1961.
“Barangan tiruan yang dilupuskan itu antaranya adalah pakaian, beg tangan, kasut, arak tiruan manakala barangan melibatkan hak cipta seperti perisian komputer, cakera video digital (DVD) dan cakera padat video (VCD),” ujarnya dalam kenyataan hari ini.
Jelasnya, kesemua barangan ini dilupuskan selepas mendapat arahan daripada pengawal dan mahkamah.
Dalam pada itu, beliau turut menasihati peniaga agar mematuhi undang-undang yang ditetapkan terutamanya membabitkan penjualan dan pengedaran barangan tiruan bagi mengelak dikenakan tindakan.

“Pengguna dinasihatkan untuk tidak membeli barang tiruan kerana produknya tidak berkualiti selain sebagai inisiatif melindungi harta intelek pemilik asal cap dagang,” ujarnya. -K!ONLINE


Pasangan warga emas maut kereta bertembung treler
Oleh MASTURAH SURADI

11 Mac 2021, 10:39 pm
MERSING – Sepasang suami isteri maut dalam kemalangan membabitkan sebuah kereta Proton Waja dengan treler yang membawa muatan pasir di Kilometer 54, Jalan Kluang – Mersing di sini hari ini.
Dalam kejadian kira-kira pukul 2.30 petang itu, mangsa, Rosnan Aris, 64, dan isterinya, Aminah Kodir, 70, yang tinggal di Felda Nitar 2 meninggal dunia akibat parah.
Ketua Polis Daerah Mersing, Superintendan Cyril Edrward Nuing berkata, siasatan awal mendapati treler jenis Volvo itu dalam perjalanan dari arah Mersing menuju ke Kluang.
“Ketika tiba di tempat kejadian, kereta jenis Proton Waja yang dinaiki pasangan itu telah hilang kawalan dan memasuki laluan bertentangan lalu berlanggar dengan kenderaan berat terbabit.
“Mangsa pemandu kereta yang bekerja sebagai peniaga kedai makan meninggal dunia di tempat kejadian dan telah dirujuk ke Unit Forensik Hospital Mersing bagi tujuan bedah siasat,” katanya dalam kenyataan media hari ini.
Jelasnya, penumpang hadapan yang juga isteri pemandu disahkan meninggal dunia ketika mendapatkan rawatan di hospital sama.

Sementara itu, ujarnya, pemandu treler tidak mengalami sebarang kecederaan dan kes disiasat di bawah Seksye 41(1) Akta Pengangkutan Jalan 1987.-K! ONLINE


Dua penuntut kolej ditahan terlibat dadah
Oleh KOSMO!

11 Mac 2021, 7:46 pm
Oleh KHAIRULMIZAN YAHYA
KUANTAN – Seramai 48 individu termasuk dua penuntut kolej berusia 18 tahun ditahan kerana terlibat penyalahgunaan dadah dalam Ops Sarang di sekitar daerah ini bermula lewat malam semalam.
Ketua Polis Daerah Kuantan, Asisten Komisioner Mohamad Noor Yusof Ali berkata, operasi bermula pukul 12 tengah malam hingga pukul 10 pagi hari ini melibatkan beberapa lokasi iaitu sekitar bandar Kuantan, Gambang, Beserah dan Cherating.
“Operasi membabitkan dua pegawai dan 18 anggota daripada Jabatan Siasatan Jenayah Narkotik (JSJN), Ibu Pejabat polis Daerah (IPD) Kuantan itu berjaya merampas lebih 200 pil Yaba serta beberapa bungkusan dipercayai Syabu.
“Kebanyakan suspek yang ditahan adalah penganggur dan individu bekerja sendiri serta pelajar,” katanya dalam sidang akhbar di IPD Kuantan, di sini hari ini.
Menurutnya, kesemua individu terbabit disiasat mengikut Seksyen 15(1)(a), Seksyen 12 (2) dan Seksyen 39A (1) Akta Dadah Berbahaya 1952.

Dalam pada itu, jelasnya, pihaknya akan terus membanteras kegiatan penyalahgunaan dadah menerusi Ops Sarang dan akan memperluaskan kawasan serbuan.
Justeru beliau berharap orang awam dapat membantu pihak polis dengan menyalurkan maklumat bagi membanteras penyalahgunaan dadah.
“Contohnya pemilik rumah sewa, mereka perlu mengambil berat tentang kegiatan yang dilakukan penyewa kerana ada sesetengah kes terdapat individu yang menjadikan rumah sewa sebagai markas dadah dan perjudian.
“Sekira pemilik rumah sewa mendapati sesuatu yang mencurigakan mengenai penyewa, dinasihatkan mereka terus melaporkannya kepada pihak polis untuk tindakan lanjut,”ujarnya. -K!ONLINE


Meteorit berusia 4.6 bilion tahun ditemui
Oleh KOSMO!

11 Mac 2021, 7:48 pm
LONDON – Ketulan meteorit dari masa lampau dikenali sebagai achondrite yang ditemui di Gurun Sahara tahun lalu dikenal pasti berasal dari sebuah protoplanet yang terbentuk sebelum kewujudan Bumi, lapor akhbar Daily Mail.
Protoplanet adalah jasad besar di angkasa lepas yang mengelilingi bintang dan dipercayai membentuk sebuah planet.
Pakar-pakar percaya meteorit dinamakan EC 002 itu berusia 4.6 bilion tahun dan terdiri daripada batuan gunung berapi mengandungi sodium, besi dan magnesium.
Bumi dikatakan berusia 4.543 bilion tahun.
Menurut pasukan pengkaji dari Perancis dan Jepun, batu tersebut pada asalnya cecair lahar,  namun menyejuk, seterusnya mengeras selama 100,000 tahun untuk membentuk ketulan seberat 31 kilogram.
Meteorit itu juga mengandungi 58 peratus silikon dioksida, menjadikannya bersifat lebih jarang berbanding batu angkasa lepas yang ditemui di Bumi sebelum ini.

Ia ekoran batuan dengan ciri tersebut biasanya ditemui di kawasan gunung berapi.
Mereka turut memaklumkan bahawa tiada asteroid yang ditemui mempunyai ciri sama dengan meteorit berkenaan.
“Tiada asteroid yang mempunyai ciri seperti EC 002 menunjukkan bahawa hampir semua  tempat asalnya telah hilang, sama ada ia membentuk planet lain atau telah musnah,” kata pasukan kajian itu dalam komen yang diterbitkan jurnal Proceedings of the National Academy of Sciences. – Agensi


242 individu ditahan ingkar SOP
Oleh MUHD AFIQ AL-HAFIZ MAT YUSOF

11 Mac 2021, 7:11 pm
PETALING JAYA – Seramai 242 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, sebanyak 240 kompaun telah dikeluarkan atas pelbagai kesalahan manakala dua individu telah direman.
“Task Force Operasi Pematuhan yang diketuai Polis Diraja Malaysia (PDRM) telah membuat sebanyak 70,009 pemeriksaan semalam bagi memantau dan menguatkuasakan pematuhan SOP PKP.
“Seramai 3,623 Pasukan Pematuhan melibatkan 16,195 anggota telah membuat pemantauan di 6,055 buah restoran, pasar raya (4,706), bank (2,960), penjaja (4,340), pasar awam dan tani (128), kilang (2,453) dan pejabat kerajaan (1,090),” katanya dalam satu kenyataan di sini hari ini.
Mengulas lanjut, turut dipantau ialah tempat ibadah (233), tempat riadah (18,660), terminal pengangkutan darat (3,424), terminal pengangkutan air (1,784) dan terminal pengangkutan udara (1,155).
“Antara kesalahan direkodkan ialah gagal menyediakan peralatan merekod diri (88), tidak memakai pelitup muka (66), tiada penjarakan fizikal (46) dan rentas daerah atau negeri tanpa kebenaran (33),” ujarnya.

Dalam pada itu, operasi Benteng semalam juga telah berjaya menahan 26 pendatang asing tanpa izin (PATI) dan merampas empat buah kenderaan jenis darat serta satu kapal.
“Pihak berkuasa turut berjaya mengesan sebanyak 86 buah bot serta kapal di perairan negara melalui lima aktiviti penglihatan. Operasi yang melibatkan pelbagai agensi itu juga telah menjalankan 264 sekatan jalan raya (SJR) semalam,” katanya. – K! ONLINE.


Pelajar sempat minta halalkan makan, minum sebelum ajal
Oleh FARAHWAHIDA AHMAD

11 Mac 2021, 7:36 pm
SEGAMAT – Seorang pelajar Tingkatan Lima maut dalam kemalangan jalan raya di Kilometer 67, Jalan Muar – Segamat berhampiran sebuah universiti awam di sini petang semalam.
Dalam kejadian kira-kira pukul 5.50 petang itu, mangsa, Jamal Farhan Jaafar, 17, disahkan meninggal dunia di tempat kejadian selepas motorsikal Honda 250 ditunggangnya bertembung dengan sebuah kenderaan pacuan empat roda.
Menurut rakan sekelas, Siti Nur Farhana Zulkeflee, 17, mangsa sejak kebelakangan ini kerap menghantar pesanan ringkas menerusi aplikasi WhatsApp meminta dihalalkan makan minum beberapa hari sebelum nahas.
Rakaman mesej arwah sempat memohon maaf dan meminta dihalalkan makan serta minum sebelum ajal.
“Ketika Jamal menghantar mesej meminta maaf, dia juga sebut bukan hendak mati kepada semua rakan yang ada, kami ingatkan dia sekadar bergurau dan tidak sangka itu petanda dia akan pergi meninggalkan kami buat selama-lamanya.
“Ada antara kami yang balas mesej itu dengan membuat lawak dan dia membalas kembali dengan mesej ceria,” katanya ketika ditemui di Kampung Paya Lebar Batu Anam di sini hari ini.
Mesej pesanan ringkas serta kejadian nahas itu mula tular di media sosial sejak petang semalam.

Jamal merupakan pelajar Sekolah Menengah Kebangsaan (SMK) Seri Kenangan Batu Anam, Segamat adalah ketua kelas kepada 23 pelajar yang lain.
Jenazah remaja itu selamat dikebumikan di Tanah Wakaf Perkuburan Islam Paya Luas di Batu Anam di sini, sebelum Zohor.
Arwah terlibat kemalangan di KM 67, Jalan Muar-Segamat berhampiran sebuah universiti awam, Segamat di sini petang semalam.
Dalam pada itu, Ketua Polis Daerah Segamat, Superintendan Raub Selamat mengesahkan kejadian dan siasatan lanjut sedang dijalankan.
Katanya, mangsa maut di lokasi kejadian akibat kecederaan parah di bahagian kepala.
“Dalam kejadian itu, pemandu pacuan empat roda yang merempuh mangsa tidak mengalami sebarang kecederaan,” ujarnya.
Katanya, kes disiasat mengikut Seksyen 41(1) Akta Pengangkutan Jalan 1987. – K!ONLINE


Ustaz tegur pengguna aplikasi gerak wajah orang dah mati
Oleh MOHD. HUSNI MOHD. NOOR

11 Mac 2021, 8:22 pm
PUTRAJAYA – Umat Islam di negara ini dinasihatkan supaya tidak terpengaruh dengan penggunaan sebuah aplikasi dikenali sebagai MyHeritage yang dikatakan berfungsi menggerakkan gambar orang yang sudah meninggal dunia.
Penceramah dan pendakwah terkenal, Ustaz Ahmad Dusuki Abd. Rani berpandangan, sebaik-baiknya umat Islam tidak terbabit dalam perkara sedemikian.
“Gambar itu tak bergerak maka, cukuplah gambar dengan suasana begitu. Jangan pula kita nak gerakkan gambar itu sehingga boleh menimbulkan dan membangkitkan kenangan lalu,” katanya menerusi perkongsian video di laman Instagram.
Beliau berkata , ahli keluarga dan waris boleh memberikan sedekah dalam bentuk doa kepada mereka yang sudah meninggal dunia, mudah-mudahan Allah S.W.T merahmati mereka.
“Semoga doa yang disedekahkan dapat menjadikan insan-insan yang sudah meninggal dunia ditambahkan kebaikan dan rahmat oleh Allah S.W.T.,” ujarnya.
Ketika ini, ada segelintir pengguna media sosial khususnya pengguna TikTok memuat naik foto ahli keluarga mereka yang sudah meninggal dunia selepas menggunakan aplikasi MyHeritage.

Aplikasi yang menggunakan teknologi kecerdasan buatan (AI) itu dikatakan mampu ‘menghidupkan’ potret wajah seseorang sehingga mampu mengukir senyuman, mengedipkan mata dan bergerak.
Imej wajah yang disunting menggunakan aplikasi itu kemudian diubah kepada bentuk video dan ‘hidup’ dengan durasi sehingga 12 saat.
Kebanyakan imej yang dikongsi adalah arwah ibu dan bapa mereka malah, ada juga yang berkongsi wajah arwah anak yang sudah meninggal dunia bertahun-tahun kononnya sebagai pengubat rindu.
Rata-rata netizen berkongsi pelbagai reaksi mengenai aplikasi itu malah, ada yang berpandangan ia bukan cara yang sesuai untuk meluahkan kerinduan terhadap ahli keluarga yang sudah meninggal dunia. -K!ONLINE


Pendaki temui bangkai pesawat terhempas pada 1948
Oleh KOSMO!

11 Mac 2021, 7:34 pm
EDINBURGH, Scotland – Dua pendaki baru-baru ini menemui bangkai pesawat yang terhempas di pergunungan Scotland ketika membawa 20 penumpang pada tahun 1948, lapor akhbar Daily Mail.
Bangkai kapal terbang itu ditemui dekat pekan Largs di  Ayrshire Utara.
Pamela Aitken, 39, dan rakannya, Kathryn Gaffney, 53, menemui pesawat tersebut dan merakam suasana di lokasi penemuannya.
“Saya dan rakan menemui sebuah lagi bangkai pesawat di kawasan pergunungan  tempatan,” katanya dalam rakaman berkenaan yang dimuat naik di laman Facebook.
Bagaimanapun, Aitken dan Gaffney bukanlah individu pertama menemuinya kerana terdapat nama ‘Ray Purchase’ ditulis pada salah satu kepingan logam bangkai pesawat berkenaan.
Pesawat ditemui dua sahabat itu dipercayai milik syarikat Penerbangan British European bagi Penerbangan S200P yang terhempas di kawasan tersebut pada 21 April 1948, demikian menurut laporan akhbar The Daily Record.

Seramai 20 penumpang dilaporkan menaiki penerbangan tersebut dari Lapangan Terbang London-Northolt menuju Lapangan Terbang Glasgow-Renfrew .
Siasatan terhadap insiden yang menyebabkan 13 penumpang cedera itu mendapati ia berpunca daripada kesilapan juruterbang.
Dalam pada itu, seorang pengguna Facebook berkata: “Secara jujurnya, saya tidak tahu bangkai pesawat ada di kawasan pergunungan Scotland.
“Pada fikiran saya jurutera-jurutera akan mengalihkan bangkainya bagi menyiasat punca nahas,” katanya. – Agensi


Lima premis judi tidak serik
Oleh ASLIZA MUSA

11 Mac 2021, 8:42 pm
IPOH – Biarpun pernah diserbu beberapa kali sebelum ini, lima premis perniagaan di sekitar daerah ini masih tidak serik apabila terus mengulangi kesalahan sama dengan menjalankan kegiatan judi ekor haram dan catat taruh haram.
Sikap acuh tidak acuh kepada penguatkuasaan itu menyebabkan premis berkenaan sekali lagi diserbu sepasukan pegawai dan anggota dari Ibu Pejabat Polis Daerah (IPD) Ipoh bersama Tenaga Nasional Berhad (TNB) hari ini.
Dalam operasi bermula pukul 3 petang itu, kesemua premis dikenakan tindakan pemotongan bekalan elektrik oleh TNB.
Ketua Polis Daerah Ipoh, Asisten Komisioner A. Asmadi Abdul Aziz berkata, tindakan itu diambil setelah risikan dan pemantauan dijalankan pihaknya ke atas premis tersebut.
Katanya, pemeriksaan mendapati kesemua premis itu beroperasi sejak enam bulan lalu selain pernah diserbu dan diambil tindakan sebelum ini.
“Tindakan memotong bekalan elektrik dengan kerjasama TNB ini dilakukan di bawah Seksyen 21A Akta Rumah Judi Terbuka 1953.

“Melalui peruntukan itu, polis berhak memotong bekalan elektrik mana-mana premis perniagaan sekiranya didapati menjalankan aktiviti perjudian haram,” katanya ketika ditemui selepas operasi di sebuah premis di Jalan Dato Tahwil Azar di sini hari ini.
Menurut A. Asmadi, kebanyakan premis yang diserbu dalam operasi sebelum ini berselindung di sebalik perniagaan menjual telefon bimbit dan kad tambah nilai.
Namun katanya, modus operandi itu kini berbeza apabila beralih kepada perniagaan perkakasan, kabinet, pakaian dan peralatan sembahyang serta pusat snuker.
“Modus operandi mereka ini bukan sahaja sentiasa berubah malah premis juga sering berpindah-randah. Jadi kita akan pantau dan masuk ke semua premis untuk tindakan.
“Oleh itu, saya mahu mengingatkan pemilik premis supaya mengambil tahu latar belakang penyewa termasuk jenis perniagaan yang hendak dijalankan sebelum menyerahkan premis untuk disewa,” katanya. -K!ONLINE


Tasik dua hati di tengah padang pasir
Oleh KOSMO!

11 Mac 2021, 8:45 pm
DUBAI, Emiriyah Arab Bersatu (UAE) – Sebuah tasik buatan yang terletak di tengah-tengah padang pasir menjadi tarikan baharu di rantau Asia Barat.
Dinamakan Dubai Love Lake atau Tasik Cinta Dubai, tasik terletak di Oasis Al Qudra itu berbentuk seperti dua hati yang bercantum.
Menariknya, tasik seluas 51,096 meter persegi itu mempunyai pemandangan yang memukau malah, boleh juga dilihat dari angkasa lepas.
Sebanyak 16,000 batang pokok dan ribuan bunga berwarna-warni termasuk jenis begonia  merah yang membentuk perkataan ‘love’ ditanam di sekeliling Dubai Love Lake seperti dipetik portal berita  Oddity Central.
Hampir kesemua tarikan di tasik tersebut disusun berbentuk hati termasuk susunan bunga dan juga gelanggang badminton.
Dilancarkan pada November 2018, Dubai Love Lake  mula menarik perhatian pengunjung selepas Putera Mahkota Dubai, Sheikh Hamdan bin Mohammed bin Rashid Al Maktoum berkongsi foto pemandangan  dari udara tasik itu menerusi akaun Instagram miliknya @faz3 dengan kapsyen bertulis ‘To all of you’.

Biarpun sudah menjadi destinasi pelancongan romantis di Asia Barat, keindahan sebenar tasik itu hanya boleh dilihat sekurang-kurangnya 50 meter dari aras laut dengan cara menerbangkan dron. -AGENSI


Rompin daerah pertama rekod IPU tidak sihat di Pahang
Oleh KOSMO!

11 Mac 2021, 8:13 pm
Oleh SALEHUDIN MAT RASAD
TEMERLOH – Rompin menjadi daerah pertama di negeri ini merekodkan Indek Pencemar Udara (IPU) tidak sihat susulan kebakaran tanah gambut di daerah itu.
Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd. Sharkar Shamsudin berkata, sehingga pukul 3 petang ini bacaan IPU di daerah yang terkenal dengan udang galah itu ialah 109.
“Bagaimanapun IPU di daerah Rompin menunjukkan trend penurunan berbanding 167 yang direkodkan pada minggu lalu dan secara keseluruhan kadar pencemaran yang disebabkan kebakaran di Pahang adalah terkawal.
“Pihak Jabatan Alam Sekitar (JAS) akan terus melakukan pemantauan dan pasukan bomba juga sedang bertungkus lumus memadamkan kebakaran hutan pada masa ini,”katanya dalam sidang akhbar di sini hari ini.
Menurutnya, pada masa ini terdapat lima stesen pengawasan udara di negeri ini iaitu Rompin, Indera Mahkota, Balok Baru, Jerantut dan Temerloh.

Beliau memberitahu, berdasarkan pemantauan stesen pengawasan udara Rompin merekodkan bacaan 109, Temerloh (55), Jerantut (59), Balok Baru Kuantan (51) dan Indera Mahkota Kuantan (45).
Dalam pada itu, dalam usaha menangani kes kebakaran hutan yang berlaku setiap tahun pihak JAS telah mewujudkan beberapa infrastuktur pencegahan kebakaran di lokasi yang sering merekodkan kebakaran hutan.
“Empat komponen yang diletakkan di situ ialah sekatan saliran air, telaga air tanah, kolam takungan dan juga menara tinjau.
“Orang ramai yang terlihat kebakaran di kawasan berkenaan boleh menggunakan peralatan tersebut sebagai usaha pencegahan awal sebelum bomba sampai,”ujarnya. -K!ONLINE


Ceroboh tanah pusaka, Orang Asli saman Kerajaan Kelantan
Oleh NUZULSHAM SHAMSUDDIN

11 Mac 2021, 8:33 pm
KUALA LUMPUR – Tiga pemuda yang mewakili penduduk di perkampungan Orang Asli Kg. Kelaik di Gua Musang, memfailkan saman terhadap 14 entiti termasuk kerajaan negeri Kelantan berhubung pencerobohan tanah pusaka milik mereka.
Saman itu difailkan oleh Ahak Uda, 54, Aziz Angah, 33, dan Anjang Uda, 30, selaku plaintif, melalui Tetuan Raj & Sach menerusi e-filing, di Mahkamah Tinggi Kota Bharu, Kelantan hari ini.
Pihak media memperoleh dokumen itu daripada peguam Sachpreetraj Singh Sohanpal, yang mewakili ketiga-tiga plaintif di Kompleks Mahkamah Tinggi Kuala Lumpur di sini.
Dalam saman itu, plaintif-plaintif menamakan Syarikat Perlombongan Gua Musang Sdn Bhd; Redstar Capital Sdn Bhd; Aqua Orion Sdn Bhd; Damai Corporate Services Sdn Bhd; Sindiyan Sdn Bhd dan Sindiyan Agro Park Sdn Bhd sebagai defenden pertama hingga keenam.
Selain itu, Ladang Kelantan Sdn Bhd; Ikrar Bumi Sdn Bhd; Ladang Ulu Nenggiri Sdn Bhd; Iliasco Engineering & Construction Sdn Bhd; Pejabat Tanah dan Galian Negeri Kelantan, Pejabat Jabatan Perhutanan Negeri Kelantan, Jabatan Kemajuan Orang Asli dan kerajaan negeri Kelantan turut dinamakan sebagai defendan ketujuh hingga ke-14.
Berdasarkan pernyataan tuntutan, plaintif-plaintif  menuntut antara lain suatu deklarasi bahawa Orang Asli Kg. Kelaik adalah pemegang hak milik adat tanah nenek moyang.

Mereka menuntut deklarasi bahawa pengeluaran lesen atau kebenaran kepada defendan pertama sehingga ke-10 adalah bertentangan dengan undang-undang.
Pada sama sama ia tidak sah serta terbatal selain memohon mahkamah mengeluarkan perintah bahawa tindakan defendan- defendan yang memasuki tanah nenek moyang mereka sebagai suatu pencerobohan.
Selain itu, pernyataan tuntutan tersebut juga mengandungi suatu tuntutan untuk deklarasi bahawa defendan ke-11 sehingga ke-14 dan ejen-ejennya tidak mempunyai hak di sisi undang-undang untuk mengurangkan, memusnahkan hak-hak Orang Asli itu daripada menjalankan aktiviti yang telah dikenal pasti dan diperincikan dalam dokumen Pernyataan Tuntutan.
Turut dipohon ganti rugi am, teruk dan teladan, kos, faedah dan relif lain yang sesuai oleh mahkamah. -K!ONLINE


1,647 pesakit baharu, 2,104 pesakit sembuh
Oleh SITI A'ISYAH SUKAIMI

11 Mac 2021, 5:56 pm
PUTRAJAYA – Sebanyak 1,647 kes baharu dilaporkan hari ini menjadikan jumlah kes Covid-19 di negara ini kini mencecah 319,364 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes import mendapat jangkitan dari luar negara dan sebanyak 1,642 adalah kes penularan tempatan.
Menurutnya, kes aktif dengan kebolehjangkitan Covid-19 pula sebanyak 17,544 kes.
“Selain itu, terdapat 2,104 kes sembuh hari ini dengan jumlah kes pulih sepenuhnya daripada Covid-19 di negara ini adalah sebanyak 300,620 kes.
“Terdapat sembilan kes kematian baharu hari ini menjadikan sebanyak 1,200 kes kematian akibat Covid-19,” katanya dalam satu kenyataan akhbar di sini hari ini.
Ujarnya, sebanyak 147 kes positif sedang dirawat di Unit Rawatan Rapi (ICU) dengan 61 kes memerlukan bantuan pernafasan. -K!ONLINE


7 kawasan dijangka capai suhu 37 darjah Celsius
Oleh ZULKIFLI MANZOR

11 Mac 2021, 6:30 pm
PETALING JAYA – Sebanyak tujuh kawasan di utara Semenanjung Malaysia merekodkan tahap satu (berjaga-jaga) dengan suhu harian diramal bakal mencecah antara 35 hingga 37 darjah Celsius sekurang-kurangnya dalam tempoh tiga hari berturut-turut.
Menurut data status gelombang haba Jabatan Meteorologi Malaysia (MetMalaysia) yang dikemas kini setakat pukul 4.30 petang ini, kawasan terlibat adalah Pulau Langkawi, Kota Setar, Kuala Muda dan Baling di negeri Kedah.

“Kuala Kangsar, Kinta dan Batang Padang di Perak juga merekodkan tahap satu (berjaga-jaga).
“Semua kawasan di Sabah dan Sarawak dalam pemantauan,” kata MetMalaysia dalam satu hantaran di akaun laman sosial Facebook jabatan itu hari ini. -K!ONLINE


PKPD di Penempatan Sentosa Timur Fasa 2 tamat esok
Oleh MUHD AFIQ AL-HAFIZ MAT YUSOF

11 Mac 2021, 6:58 pm
PETALING JAYA – Kerajaan bersetuju menamatkan pelaksanaan Perintah Kawalan Pergerakan Diperketatkan (PKPD) di Penempatan Sentosa Timur Fasa 2, Sibu, Sarawak pada 12 Mac 2021 seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan (KKM) sehingga kini telah melaksanakan sebanyak 1,311 ujian saringan dan daripada jumlah tersebut secara kumulatif sebanyak 13 kes telah dilaporkan.
“KKM juga telah mengesahkan terdapat penurunan kes dan kluster adalah terkawal. Kesemua kes positif serta kontak rapat juga telah diasingkan.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk menamatkan PKPD di Penempatan Sentosa Timur Fasa 2 pada esok seperti yang dijadualkan,” katanya dalam satu kenyataan di sini hari ini.
Dalam pada itu, PKPD di Kampung Sinsingon dan Kampung Lotong, Nabawan, Sabah akan dilanjutkan bermula pada 13 Mac hingga 26 Mac 2021.
“Sehingga kini, KKM telah melaksanakan 674 ujian saringan dan daripada jumlah itu sebanyak 81 kes positif Covid-19 telah direkodkan.

“KKM mengesahkan terdapat sejumlah 322 baki sampel saringan yang sedang menunggu keputusan dan masih terdapat kes positif baru dilaporkan dalam kalangan penduduk di lokaliti ini,” jelasnya.
Berdasarkan penilaian risiko, kerajaan bersetuju untuk melanjutkan PKPD di Kampung Sinsingon dan Kampung Lotong, Nabawan, Sabah bermula 13 Mac sehingga 26 Mac 2021. K! ONLINE.